Wajib pakai pelitup muka mulai 1 Ogos ini
23 Julai 2020, 2:45 pm
KUALA LUMPUR – Kerajaan mewajibkan pemakaian pelitup muka di tempat awam yang sesak mulai 1 Ogos ini.
Menteri Kanan (Keselamatan) Datuk Seri Ismail Sabri Yaakob berkata, keputusan itu dilakukan susulan penambahan kluster-kluster baharu yang telah dikenalpasti serta atas nasihat Kementerian Kesihatan Malaysia (KKM).
“Trend jangkitan Covid-19 menunjukkan peningkatan walaupun sedikit demi sedikit dan KKM melaporkan kadar pematuhan operasi pematuhan standard (SOP) dalam kalangan orang ramai semakin menurun termasuk di kawasan pengangkutan awam.
“Mengambil kira semua aspek itu, kerajaan mewajibkan pemakaian pelitup muka di pengangkutan awam dan tempat-tempat awam yang sesak,” katanya pada sidang akhbar khas di Putrajaya hari ini.
Tambahnya, orang ramai dibenar menggunakan pelitup muka yang dijahit sendiri mengikut spesifikasi yang dikeluarkan oleh Pertubuhan Kesihatan Sedunia (WHO). – K! ONLINE.


Empat pemimpin Kafa letak jawatan
Oleh MUHAMMAD AYMAN GHAFFA

23 Julai 2020, 3:50 pm
KOTA BHARU – Langkah Wan Abdul Rahim Wan Abdullah meletakkan jawatan sebagai presiden Persatuan Bola Sepak Kelantan (Kafa) Isnin lalu kini diikuti oleh empat individu yang memegang jawatan tertinggi badan induk bola sepak itu.
Perkara tersebut disahkan oleh Timbalan Presiden Kafa, Datuk Seri Afandi Hamzah yang kini telah direhatkan buat waktu daripada menguruskan persatuan itu.
Menurut Afandi, setakat hari ini, empat individu terdiri daripada dua orang Naib Presiden dan dua ahli jawatankuasa eksekutif telah menghantar surat peletakan mereka kepada Kafa.
“Berdasarkan maklumat yang kita terima, keempat-empat individu ini terpaksa meletakkan jawatan daripada memegang jawatan mereka atas beberapa faktor.
“Ada antara mereka yang sudah memegang jawatan lain selepas kerajaan Perikatan Nasional memerintah dan ada yang terpaksa fokus kepada perniagaan mereka yang terjejas teruk sewaktu Perintah Kawalan Pergerakan (PKP) baru-baru ini,” katanya pada sidang akhbar di sini hari ini.
Kafa sebelum ini diterajui tiga orang Naib Presiden Kafa iaitu Shaari Mat Hussain yang kini dilantik sebagai pemangku Presiden, Prof Dr. Zaliman Sauli dan Datuk Md. Rowi Dollah.

Difahamkan, Mohd. Rowi sudah melepaskan jawatannya berkuat kuasa 1 Julai lalu.
Sebelum ini, akhbar tempatan melaporkan Wan Abdul Rahim dan timbalannya Datuk Seri Afandi Hamzah direhatkan buat sementara waktu daripada menguruskan persatuan itu yang tenat dengan pelbagai isu terutamanya hutang dan kewangan.
Mengulas lanjut, Menurut Afandi, tindakan keempat-empat mereka itu menjadikan seramai lima individu penting dalam Kafa yang telah meletakkan jawatan mereka dalam bulan ini.
“Mereka tidak lagi boleh memberi sumbangan sepenuhnya untuk menguruskan badan induk bola sepak negeri ini. Mereka tidak dapat memberi sumbangan kepada Kafa dan mengambil keputusan untuk mengundurkan diri.
“Jadi, kita biar pihak tertinggi Kafa menilai surat peletakan jawatan kelima-lima pimpinan ini dalam mesyuarat exco yang akan datang.”,” katanya.
Jelasnya, susulan daripada peletakan jawatan kelima-lima pimpinan Kafa itu, beliau juga mempertimbangkan untuk melakukan perkara sama pada mesyuarat exco badan induk yang akan datang. – K! ONLINE.


Rumah dua tingkat musnah dijilat api
Oleh KOSMO!

23 Julai 2020, 3:25 pm
Oleh ISWAN SHAFIQ ISA
SEBERANG PERAI – Sebuah rumah dua tingkat musnah dalam kejadian kebakaran di Kampung Tanah Liat, Bukit Mertajam di sini pagi tadi.
Jurucakap Jabatan Bomba dan Penyelamat negeri berkata, pihaknya menerima panggilan mengenai kejadian itu kira-kira pukul 11.53 pagi sebelum bergegas ke lokasi.
Katanya, sampai di lokasi, bomba mendapati rumah berukuran 40×40 kaki persegi itu telah musnah hampir 90 peratus terutamanya dari segi struktur.
“Kebakaran tersebut bagaimanapun berjaya dikawal dan kerja-kerja pemadaman masih dijalankan oleh anggota-anggota yang terlibat,” katanya dalam satu kenyataan di sini, hari ini. – K! ONLINE


Perak akan tubuh Perbadanan Pulau Pangkor
Oleh KOSMO!

23 Julai 2020, 3:12 pm
Oleh SHAMSUL KAMAL AMARUDIN
LUMUT – Kerajaan Perak akan menubuhkan Perbadanan Pulau Pangkor sebelum akhir tahun ini bagi merancakkan lagi pembangunan pulau bebas cukai itu.
Pengerusi Jawatankuasa Infrastruktur, Tenaga, Air dan Pengangkutan Awam Perak, Datuk Zolkafli Harun, berkata ketika ini perkara itu sedang diperhalusi oleh Unit Perancang Ekonomi Negeri (UPEN) Perak terutama daripada aspek perundangan.
“Rang undang-undang mengenai penubuhan perbadanan itu akan dibentangkan pada Sidang Dewan Undangan Negeri (DUN) Perak dijangka pada Oktober depan,” katanya.
Beliau bercakap kepada pemberita selepas mempengerusikan Perjumpaan Bersama Pengusaha Feri, Kastam dan Jabatan Laut di Kejora Garden Resort di Pulau Pangkor dekat sini hari ini.
Turut hadir, Pengarah Sekretariat Pulau Bebas Cukai (PBC) Pangkor, Laila Mazwin Zakaria.

Zolkafli berkata, penubuhan Perbadanan Pulau Pangkor selaras dengan kewujudan perbadanan di pulau bebas cukai lain seperti Langkawi, Labuan dan Tioman.
Pulau Pangkor memperolehi status pulau bebas cukai pada 1 Januari lalu. Ketika ini, pentadbiran pulau itu di bawah kuasa Sekretariat PBC Pangkor dengan tanggungjawab pelaksana dilakukan oleh Majlis Perbandaran Manjung (MPM).
Zolkafli yakin lebih banyak usaha dan projek pembangunan dapat dilaksanakan apabila Perbadanan Pulau Pangkor diwujudkan nanti.
Beliau juga berkata, kerajaan negeri akan melebarkan laluan keluar masuk di jeti Pangkor daripada dua lorong sekarang kepada empat lorong dengan peruntukan RM1 juta, dijangka siap sebelum akhir tahun ini. – K! ONLINE.


JPJ Pulau Pinang keluarkan 2,531 notis saman
Oleh KOSMO!

23 Julai 2020, 3:00 pm
Oleh SITI NUR MAS ERAH AMRAN
SEBERANG PERAI – Sebanyak 2,531 notis membabitkan pelbagai kesalahan dikeluarkan Jabatan Pengangkutan Jalan (JPJ) Pulau Pinang sepanjang Ops Lebih Muatan yang dilaksanakan sejak 23 Jun lalu dan berakhir hari ini.
Pengarah JPJ negeru, Adenan Md. Isa berkata, sejumlah 1,210 kenderaan perdagangan yang membawa lebih muatan diperiksa dalam operasi yang bermula kita-kira pukul 4.30 setiap hari.
Katanya, daripada jumlah itu, sebanyak 946 kenderaan dikenakan tindakan membabitkan pelbagai kesalahan antaranya penggunaan tayar celup tidak mengikut spesifikasi dan pelanggaran syarat lesen pengendali yang diluluskan.
“Sebagai contoh, lesen pengendali diluluskan untuk membawa barangan pertanian tetapi disalahguna dengan membawa barang binaan.
“Ada juga pemandu yang membawa muatan sekali ganda dari yang dibenarkan kerana selain menjimatkan masa, mereka turut mendapat lebih keuntungan.

“Ini kerana upah yang diterima pemandu adalah berdasarkan berat (tan) muatan yang dibawa,” katanya kepada pemberita pada sidang akhbar di Stesen Penguatkuasa JPJ Penaga, Kepala Batas di sini hari ini.
Mengulas lanjut, Adenan berkata, operasi itu disertai seramai 70 pegawai dan anggota yang menjalankan rondaan dan melakukan penyamaran bagi mengesan pesalah.
“Kita mahu memastikan pengusaha dan pemandu kenderaan perdagangan memauhi undang-undang dan peraturan lalu lintas yang ditetapkan.
“Selain itu, risiko kemalangan membabitkan kenderaan berat seperti trak dan lori muatan simen dapat dikurangkan,” katanya.
Kes disiasat mengikut Seksyen 57(1) Akta Pengangkutan Awam Darat (APAD) 2010. – K! ONLINE.


Kedai runcit jual makanan tiada label dikompaun
Oleh KOSMO!

23 Julai 2020, 2:26 pm
Oleh ISWAN SHAFIQ ISA
SEBERANG PERAI – Bahagian Keselamatan dan Kualiti Makanan (BKKM) Jabatan Kesihatan negeri mengeluarkan sebanyak 21,600 kompaun bernilai kira-kira RM5,500 terhadap lebih 40 item berkaitan makanan hasil pemeriksaan terhadap beberapa buah premis khususnya kedai runcit di sekitar Kepala Batas di sini hari ini.
Pegawai Kesihatan Persekitaran BKKM, Mohd. Wazir Khalid berkata, antara kesalahan yang dikesan termasuk tiada label atau tanda harga pada produk serta tempat penyimpanan stok bekalan makanan yang kotor dan tidak sesuai.
Pada masa yang sama katanya, terdapat juga pemilik atau pengusaha premis tersebut yang dikenakan tindakan kerana masih menjual produk makanan yang tamat tarikh luput atau tiada alamat pengeluar dan pengilang.
“Hasil pemeriksaan kami juga mendapati, ada kedai-kedai tersebut yang lebih gemar menggaji pekerja asing berbanding pekerja tempatan.
“Walaupun ia (tindakan undang-undang berkaitan pekerja asing) bukan di bawah bidang kuasa kami, namun ia sedikit sebanyak mengganggu kerja-kerja penguatkuasaan,” katanya kepada pemberita ketika ditemui pada satu operasi di Kepala Batas di sini hari ini.

Selain BKKM, operasi bersepadu itu turut disertai anggota Jabatan Kesihatan Daerah Seberang Perai Utara (SPU) serta anggota penguatkuasa Bahagian Perlesenan Majlis Bandaraya Seberang Perai (MBSP) dengan jumlah keseluruhan anggota terlibat sekitar 50 orang. – K! ONLINE.


Kumpulan kedua jemaah tabligh rakyat Malaysia tiba dari India
Oleh KOSMO!

23 Julai 2020, 2:53 pm
Oleh MOHD. HUSNI BIN MOHD. NOOR
PUTRAJAYA – Kumpulan kedua seramai 40 jemaah tabligh rakyat Malaysia yang terkandas di India selamat tiba di tanah air petang semalam.
Timbalan Menteri Luar Negeri Datuk Kamarudin Jaffar berkata, mereka tiba menerusi pesawat Air India Express kira-kira pukul 2.45 petang sebelum di bawa ke Institut Latihan Kehakiman dan Perundangan (ILKAP), Bangi untuk menjalani proses kuarantin selama 14 hari.
Beliau berkata, ketibaan kumpulan itu adalah kepulangan kumpulan kedua jemaah tabligh selepas 62 jemaah tiba dari India pada 18 Julai lalu.
“Kepulangan kumpulan ini juga membabitkan dua orang jemaah tabligh yang selesai kes perbicaraan di Saharanpur, Uttar Pradesh.
“Sehingga hari ini, masih terdapat 87 jemaah Malaysia berada di India di mana 25 jemaah tabligh di New Delhi dijangka dapat pulang ke tanah air pada 29 Julai ini, manakala seramai 52 jemaah di beberapa wilayah di India (Bihar, Jharkand, Telangana, Tamil Nadu, Maharashtra pula sedang menjalani proses perundangan,” katanya dalam kenyataan akhbar hari ini.

Katanya, seramai sembilan lagi jemaah tabligh masih berada di Kolkata, West Bengal dan sedang menanti prosedur perundangan seterusnya, manakala seorang jemaah di Amravati, Maharashtra tidak dikenakan apa-apa pertuduhan.
Kamarudin yang juga Pengerusi Pasukan Petuga Khas Covid-19 Kementerian Luar Negeri berkata, kementeriannya menerusi Perwakilan-Perwakilan Malaysia di India akan terus memantau secara berterusan perkembangan situasi ini dan memberikan bantuan konsular yang sewajarnya untuk memastikan kebajikan mereka terpelihara.
Malah, katanya, kerjasama dengan pihak berkuasa tempatan di India juga akan dipergiatkan lagi dalam usaha untuk memudahcara kepulangan mereka ke tanah air.
“Kementerian juga ingin merakamkan penghargaan di atas kerjasama pelbagai kementerian dan agensi yang terlibat terutama Agensi Pengurusan Bencana Negara (NADMA) dan Kementerian Kesihatan Malaysia (KKM) dalam meneraju misi Bantuan Kemanusiaan dan Bencana (HADR) kali ini,” katanya.
Sebelum ini, Menteri Luar Negeri Datuk Seri Hishammuddin Hussein memaklumkan, seramai 136 jemaah tabligh Malaysia terkandas di India selepas menyertai perhimpunan tabligh pada Mac lalu selain ditahan atas tuduhan menyalahgunakan visa lawatan sosial bagi menjalankan aktiviti keagamaan. – K! ONLINE.


Dua pengurus kanan syarikat direman kes manipulasi maklumat pengguna
Oleh KOSMO!

23 Julai 2020, 3:47 pm
Oleh MOHD. HUSNI BIN MOHD. NOOR
PUTRAJAYA – Dua pengurus kanan sebuah syarikat direman lima hari bagi membantu siasatan berhubung kes memanipulasi maklumat pengguna sekitar tahun 2017 sehingga kini.
Perintah reman bermula hari ini sehingga 27 Julai itu dikeluarkan oleh Majistret Nuraisyah Mohd. Yusof di Mahkamah Majistret Putrajaya, hari ini.
Sumber berkata, kedua-dua individu berusia 45 dan 38 tahun itu ditahan di Ibu Pejabat Suruhanjaya Pencegahan Rasuah Malaysia (SPRM), Putrajaya kira-kira pukul 9 malam semalam selepas hadir memberi keterangan.
Katanya, kedua-dua individu terbabit ditahan susulan siasatan terhadap tujuh individu yang direman semalam membabitkan sindiket penyaluran maklumat peribadi pelanggan syarikat telekomunikasi kepada syarikat swasta dan mengaut keuntungan jutaan ringgit.
“Siasatan dijalankan mengikut Seksyen 16 Akta Suruhanjaya Pencegahan Rasuah Malaysia 2009,” katanya. – K! ONLINE.


Sabar ‘makanan’ Black Hanifah
Oleh NUR EMIRA SAIZALI

23 Julai 2020, 3:25 pm
KUALA LUMPUR – Selepas sekian lama tidak muncul dengan lagu berentak balada, Black bakal melancarkan lagu Sabar bermula esok di semua platform digital.
Menurut Black atau nama sebenarnya Hanifah Md Hanafiah, 33, dia sudah lama tidak muncul dengan lagu berentak balada yang juga dianggap sebagai genre ‘makanannya’.
“Sabar yang saya sudah simpan selama empat tahun ini adalah seratus peratus hasil ciptaan saya sendiri. Saya curahkan semua perasaan sepanjang bergelumang dalam industry seni selama 12 tahun dalam lagu ini.
“Apa yang boleh saya katakan ialah lagu ini berbeza dengan apa yang pernah dihasilkan sebelum ini. Lagu balada sebegini memang kena dengan jiwa dan akan menghayati sepenuh hati ketika menyanyikannya,” katanya dalam satu kenyataan hari ini.
Black memberitahu, lagu bergenre balada tersebut juga turut mengembalikan nostalgia pada awal kemunculannya suatu ketika dahulu.
“Kiranya kalau orang dengar lagu ini, orang sudah tahu ini adalah muzik dan identiti saya. Sewaktu proses rakaman pun semuanya berjalan lancer kerana saya memahami melodi dan liriknya.

“Pada awalnya, saya akui tidak begitu yakin untuk menghasilkan lagu sendiri tetapi selepas rakan-rakan memberikan respons yang positif selepas mendengarnya dan bertanya mengapa saya tidak pernah merakam lagu tersebut,” ujarnya.
Black peram lagu Sabar selama empat tahun.
Tambah Black, keyakinan untuk melancarkan lagu berkenaan semakin membuak-buak selepas rakan-rakan mula menghafalnya selepas siap dirakam sepenuhnya.
Berkongsi lanjut, Black berkata, lagu itu dirakam dan disiapkan sepenuhnya sewaktu tempoh Perintah Kawalan Pergerakan (PKP).
“Empat tahun lalu, saya cipta lagu ini tanpa ada sebarang suntingan. Apabila ada keyakinan, saya terus siapkan. Malah, gubahan lagu ini juga sama seperti apa yang saya bayangkan masa di awal dulu,” ujarnya lagi.
Menurut Black, lagu Sabar mengisahkan bagaimana seseorang perlu bersabar dengan kehidupan dilalui.
“Sewaktu menulis lagu ini akui dalam keadaan tertekan dengan kehidupan sendiri. Jadi, mesej yang ingin disampaikan adalah sabar.
“Sabar ini juga boleh dikaitkan dalam perhubungan percintaan, persahabatan atau kekeluargaan, jadi siapa sahaja yang mendengar lagu ini boleh mengaitkan mesejnya dengan diri masing- masing,” katanya.
Single Sabar terbitan dan edaran Nova Music Malaysia dilancarkan dalam semua platform digital muzik seperti Spotify, Apple Music, Joox, KKBox dan Deezer bermula 24 Julai 2020 (esok). – K! ONLINE


Pengedar dadah dicekup selepas sebulan beroperasi
Oleh EDDY AQMAL MOHAMED HAMIDI

23 Julai 2020, 3:08 pm
KUALA LUMPUR – Kegiatan seorang lelaki tempatan yang mengedar pelbagai jenis dadah sejak sebulan lalu tidak berpanjangan selepas dia ditahan polis dalam satu serbuan di bawah blok sebuah pangsapuri dekat Pantai Dalam di sini semalam.
Ketua Polis Daerah Brickfields, Asisten Komisioner, Zairulnizam Mohd. Zainuddin berkata, tangkapan dibuat kira-kira pukul 5.45 petang oleh anggota polis dari Bahagian Siasatan Jenayah Narkotik Ibu Pejabat Polis Daerah (IPD) Brickfields hasil risikan yang dilakukan.
“Suspek warga tempatan berusia 28 tahun itu didapati baru melibatkan diri dengan aktiviti pengedaran dadah di kawasan tersebut sejak sebulan yang lalu dan pemeriksaan ke atasnya telah menemui dadah jenis methamphetamine seberat 1,020 gram dan erimin 5 seberat 265 gram bernilai RM55,350.
“Ujian air kencing mendapati suspek positif dadah jenis THC dan semakan mendapati lelaki tersebut turut mempunyai empat rekod jenayah lampau melibatkan kes dadah,” katanya dalam satu kenyataan di sini hari ini.
Menurut Zairulnizam, pihak polis kini sedang mengesan seorang lagi lelaki tempatan yang dipercayai membekalkan dadah kepada suspek untuk dijual.
“Suspek kini ditahan reman selama enam hari sehingga 28 Julai depan dan kes disiasat di Bawah Seksyen 39B Akta Dadah Berbahaya 1952 yang membawa hukuman gantung sampai mati.

“Orang ramai diberi amaran keras agar tidak melibatkan diri dengan kegiatan pengedaran serta penyalahgunaan dadah malah tindakan tegas akan dikenakan jika disabitkan kesalahan,” jelas beliau. – K! ONLINE.


Lelaki tidak mengaku salah pukul isteri
Oleh KOSMO!

24 Julai 2020, 9:16 pm
Oleh NUR NAZLINA NADZARI
KANGAR – Seorang pemilik kedai aksesori kenderaan mengaku tidak bersalah di Mahkamah Majistret di sini hari ini atas pertuduhan mendatangkan kecederaan ke atas isterinya kelmarin.
Tertuduh, Lim How Lu, 35, membuat pengakuan itu sebaik pertuduhan terhadapnya dibacakan di hadapan Majistret, Kamaliza Md. Zain.
Mengikut kertas pertuduhan, How Lu didakwa dengan sengaja mendatangkan kecederaan ke atas isterinya yang berusia 33 tahun.
Kesalahan itu didakwa dilakukannya di dalam sebuah kereta ketika melalui Jalan Pauh-Arau, Arau dekat sini kira-kira pukul 1.30 petang, 22 Julai lalu.
Pendakwaan terhadapnya dilakukan mengikut Seksyen 323 Kanun Keseksaan yang dibaca bersama Seksyen 326A kanun sama dan boleh dipenjara sehingga dua tahun atau denda sehingga RM4,000 atau kedua-duanya jika sabit kesalahan.

Timbalan Pendakwa Raya, Jodia Poh Yi Tying memohon agar tertuduh tidak diikat jamin, namun peguam, Azira Aziz memberitahu mahkamah bahawa pertuduhan di bawah seksyen tersebut membenarkan ikat jamin.
Mahkamah kemudian membenarkan ikat jamin sebanyak RM6,000 dengan syarat tertuduh tidak boleh menemui isterinya.
Mahkamah menetapkan sebutan semula kes pada 27 Ogos depan.-K! ONLINE


Bukan kesan darah rompakan
Oleh ZULKIFLI MANZOR

24 Julai 2020, 10:02 pm
KUALA LUMPUR: Kewujudan tompokan merah dipercayai darah manusia dalam ruang mesin pengeluaran wang automatik (ATM) di sebuah bank di Jalan SS 2/60 Petaling Jaya, Selangor kelmarin bukan disebabkan insiden rompakan.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, semakan rakaman kamera litar tertutup mendapati kesan darah itu daripada seorang lelaki warga emas yang melakukan transaksi perbankan di situ.
“Semasa lelaki dianggarkan berusia 60 hingga 70 tahun tersebut beredar, didapati ada tompokan darah di bahagian bawah kaki kanannya.
“Kita percaya lelaki tersebut telah mengalami kecederaan terlebih dahulu sebelum memasuki bank berkenaan,” jelasnya dalam satu kenyataan akhbar di sini semalam.
Sehubungan itu, Nik Ezanee menasihatkan orang ramai tidak sewenang-wenangnya menyebarkan berita palsu yang tular dalam media sosial sehingga menimbulkan kekeliruan terhadap orang ramai.
Tegas beliau, individu yang didapati menyebarkan berita palsu boleh ditahan dan disiasat di bawah Seksyen 233 Akta Komunikasi dan Multimedia 1998.

Dalam kejadian kira-kira pukul 10.15 malam kelmarin, seorang lelaki warga tempatan menghubungi pihak polis memaklumkan terdapat tompokan merah dipercayai darah dalam ruang ATM bank tersebut.
Berikutan laporan itu, sepasukan anggota ke bank tersebut dan mendapati terdapat tompokan darah di situ, namun tiada saksi melihat sebarang kejadian jenayah berlaku di kawasan tersebut. – K! ONLINE.


2 warga Myanmar dijel 18 bulan curi aksesori pagar Istana Negara
Oleh NUZULSHAM SHAMSUDDIN

24 Julai 2020, 11:15 pm
KUALA LUMPUR – Perbuatan dua lelaki warga Myanmar mencuri 62 aksesori pagar pintu masuk 1 dan 3 Istana Negara di sini berbalas apabila mereka dihukum penjara 18 bulan oleh Mahkamah Majistret di sini hari ini.
Majistret M. Saravanan menjatuhkan hukuman itu ke atas Koma Ahmad Faizal Ahmad, 32, dan Muhfizullok Fozal Ahmad, 31, selepas mereka mengaku bersalah atas pertuduhan tersebut.
Mahkamah turut memerintahkan dua warga asing itu menjalani hukuman penjara di Penjara Kajang bermula semalam.
Mereka didakwa mencuri aksesori kepunyaan Istana Negara di kawasan pintu masuk 1 dan pintu masuk 3 di Istana Negara pada pukul 11.30 pagi, 16 Julai lalu.
Pertuduhan dijalankan mengikut Seksyen 379 Kanun Keseksaan yang memperuntukkan hukuman penjara sehingga tujuh tahun atau denda atau kedua-duanya.
Terdahulu, kedua-dua tertuduh yang tidak diwakili peguam merayu hukuman ringan.

Timbalan Pendakwa Raya, Muhammad Aiman Azahan memohon hukuman penjara maksimum.
“Ini kerana harta yang yang dicuri kedua-dua tertuduh (harta Istana Negara) merupakan lambang kedaulatan negara,” kata Muhammad Aiman. – K! ONLINE


PGA rampas arak lebih setengah juta
Oleh KOSMO!

24 Julai 2020, 9:52 pm
Oleh NUR ALINA HASSAN
MUAR- Polis berjaya menumpaskan sindiket pengedaran arak tanpa cukai bernilai RM612,692 apabila dua lelaki ditahan di Simpang Tiga, Jalan Sri Tanjung, Kampung Batu 5, Bakri di sini malam semalam.
Kedua-dua suspek masing-masing berusia 35 dan 40 tahun diberkas kira-kira pukul 10.30 malam.
Komander Briged Tengah Pasukan Gerakan Am (PGA) Cheras, Senior Asisten Komisioner Muhammad Abdul Halim berkata, kejayaan itu hasil risikan serta serbuan sepasukan pegawai dan anggota dari Cawangan Risik Briged Tengah PGA Cheras dengan dibantu oleh Cawangan Risik Batalion 6 PGA Muar.
“Serbuan terhadap dua buah kenderaan iaitu sebuah lori 12 tan dan sebuah kereta di Simpang Tiga, Jalan Sri Tanjung, Kampung Batu 5, Bakri di sini telah membawa kepada penahanan dua lelaki tempatan berusia 35 dan 40 tahun.
“Hasil serbuan mendapati sejumlah 1,980 kotak mengandungi 47,520 tin bir disimpan di lori berkenaan,” katanya dalam satu kenyataan di sini hari ini.

Muhammad Abdul berkata, polis turut merampas sebuah lori jenis Nissan UD 12 tan, kereta jenis Wira Aeroback dan wang tunai bernilai RM900.
“Keseluruhan rampasan bernilai RM612,692. Dengan kejayaan ini, polis telah berjaya melumpuhkan sindiket pengedaran arak jenis bir tanpa cukai di tiga daerah terlibat
“Kes disiasat dibawah Seksyen 135 (1) Akta Kastam 1967,” katanya.-K! ONLINE.


Tujuh rumah di Kupang dilanda banjir kilat
Oleh NORLIDA AKMAR IDROS

24 Julai 2020, 11:12 pm
Oleh NORLIDA AKMAR IDROS
BALING – Tujuh buah rumah di Kampung Teluk Merudi dan Teluk Petata dalam mukim Kupang di sini dilanda banjir kilat pada malam ini akibat limpahan sungai berikutan hujan lebat sejak petang tadi.
Dalam kejadian kira-kira pukul 7 petang itu, rumah penduduk ditenggelami banjir sehingga satu meter.
Penolong Pengarah Bahagian Operasi Kebombaan dan Penyelamat, Penguasa Kanan Bomba 1 Mohamadul Ehsan Mohd. Zain berkata, pihaknya menerima panggilan berhubung kejadian pada pukul 7 malam tadi.
“Sebanyak tujuh buah rumah terjejas akibat limpahan sungai dengan anggaran paras air sedalam satu meter,” katanya dalam satu kenyataan hari ini.
Kata beliau, komander operasi bersama anggota Balai Bomba dan Penyelamat Baling membuat pemantauan di sekitar kawasan banjir dan memindahkan empat mangsa ke rumah jiran.

“Mereka terdiri daripada dua warga emas, seorang lelaki dewasa dan seorang kanak-kanak,” ujarnya.
Tambahnya, keadaan banjir pada ketika ini telah mulai surut.-K! ONLINE


Tembak tayar elak penyamun lari
Oleh MOHD YUNUS YAKKUB

24 Julai 2020, 9:33 pm
KLANG – Dua penjenayah termasuk seorang wanita diberkas selepas tayar kenderaan dinaiki mereka ditembak polis dalam kejadian di Jalan Bandar Baru Klang di sini hari ini.
Dalam kejadian pukul 2 pagi itu, kedua suspek yang diberkas berusia 31 hingga 38 tahun.
Ketua Polis Daerah Klang Selatan, Asisten Komisioner Shamsul Amar Ramli berkata, kejadian dikatakan berlaku apabila sepasukan polis telah membuat pemeriksaan terhadap sebuah kereta jenis Perodua Axia berwarna kelabu dalam keadaan mencurigakan di tepi jalan kawasan tersebut.
Katanya, sebaik pegawai dan anggota polis memperkenalkan diri didapati suspek yang berada dalam kereta dengan enjin masih hidup telah cuba memecut kenderaan.
“Tindakan suspek itu menyebabkan dua buah kereta polis yang berada di hadapan dan belakang kenderaan suspek  dilanggar dengan tujuan untuk melarikan diri.
“Demi mempertahankan diri, pihak polis terpaksa melepaskan tiga das tembakan dengan dua daripadanya di tayar hadapan dan satu lagi di tayar belakang sebelah penumpang,” katanya ketika dihubungi di sini hari ini.

Menurut beliau, hasil pemeriksaan kenderaan itu menemui dua peket plastik lutsinar disyaki syabu seberat 5.31 gram, pelbagai peralatan pecah rumah, telefon bimbit, penutup muka hitam dan peralatan menghidap dadah.
Kata Shamsul Amar, siasatan kemudiannya membawa kepada penangkapan seorang lagi suspek berusia 30 tahun di Bandar Bukit Raja.
“Semakan mendapati suspek ini terlibat dalam cubaan samun sebuah rumah eksekutif koperasi di Jalan Pokok Sakat, semalam.
“Hasil semakan turut mendapati kesemuanya mempunyai rekod lampau dengan seorang daripadanya mempunyai 26 kes jenayah sebelum ini,”katanya.
Jelas beliau, pihaknya masih mengesan dua lagi rakan suspek dengan kes disiasat mengikut  Seksyen 393 dan 307 Kanun Keseksaan. – K! ONLINE


Pemain Kuching FA positif Covid-19
Oleh MUHAMAD ARDIE PUTRA SUHAIMI

24 Julai 2020, 9:03 pm
KUALA LUMPUR – Seorang pemain pasukan Liga Premier, Kuching FA disahkan positif wabak Covid-19 dan diklasifikasikan sebagai kluster Hospital Sentosa hari ini.
Hasil daripada keputusan tersebut telah menyebabkan pasukan Kuching FA menghentikan serta-merta persiapan dan latihan yang dijalankan mengikut prosedur operasi standard (SOP) yang ditetapkan oleh kerajaan dan Liga Bola Sepak Malaysia (MFL)
“Seorang pemain pasukan kami disahkan positif Covid-19. Beliau yang bertugas di Hospital Sentosa telah diklasifikasikan dari kluster hospital tersebut.
“Pihak kami sentiasa menekankan kepada kepatuhan dengan setiap SOP yang telah ditetapkan oleh pihak kerajaan dan MFL dalam aktiviti latihan harian kami.
“Oleh itu, kesemua aktiviti latihan  diberhentikan sementara waktu. Pasukan akan mengikuti panduan dan arahan dari pihak berkuasa demi keselamatan bersama,” kata Kuching FA menerusi kenyataan yang dikeluarkan di laman Facebook rasmi sebentar tadi.
KENYATAAN Kuching FA yang dipetik dari laman sosial Facebook sebentar tadi.

Bagaimanapun, nama pemain tersebut tidak didedahkan oleh pengurusan Kuching FA.

Sebagai rekod, ini adalah kes pertama kes positif Covid-19 melibatkan atlet sukan bola sepak di Malaysia. – K! ONLINE


Bukan restoran saya
Oleh KOSMO!

24 Julai 2020, 9:10 pm
Oleh ZAKI SALLEH
IPOH – Hanya disebabkan berita palsu, pemilik Restoran Pokok Belacan terpaksa menganggung rugi apabila pelanggan mula menjauhi gara-gara bimbang.
Ini berpunca kononnya seorang wanita warga emas singgah menjamu selera di sebuah kafe di sini yang ditularkan sebagai kedai makan miliknya.
Wanita berusia 72 tahun itu diarahkan untuk menjalani kuarantin selama 14 hari selepas tiba di Lapangan Terbang Antarabangsa Kuala Lumpur (KLIA) pada 4 Julai lalu.
Pemiliknya, Khairil Adenan Hamid, 32, kesal apabila nama Restoran Pokok Belacan dikaitkan dengan viral tersebut sedangkan ia tuduhan palsu.
Dia yang mengeluh kerana terpaksa menanggung kerugian juga mengecam berita tersebut apabila kesannya turut dirasai rakan-rakan peniaga lain.

“Kedai-kedai lain yang terletak di lokasi sama juga menerima tempias termasuk pusat tuisyen berdekatan apabila ibu bapa enggan menghantar anak-anak mereka.
“Tindakan tangan-tangan tidak bertanggungjawab menyebarkan berita palsu amat mendukacitakan apabila berita tersebut kemudian disebar luas menerusi medan sosial,” ujarnya.
Difahamkan, kafe yang disinggahi oleh wanita tersebut terletak kira-kira 1 kilometer dari Restoran Pokok Belacan.
Malah, Restoran Pokok Belacan pula tidak ada menjual makanan lain selain lauk pauk untuk masakan tengah hari sahaja.
Khairil Adnan berkata, walaupun jumlah pelanggan merosot hampir 80 peratus namun dia tetap berniaga, cuma mengurangkan kuantiti masakan.
“Sekiranya terus merosot saya akan menutup perniagaan buat sementara waktu sehingga keadaan kembali pulih,” ujarnya.


Lelaki Bangladesh Md. Rayhan Kabir berjaya diberkas
Oleh EDDY AQMAL MOHAMED HAMIDI

24 Julai 2020, 11:27 pm
KUALA LUMPUR – Warga Bangladesh dikenali sebagai Md. Rayhan Kabir ditahan Jabatan Imigresen Malaysia (JIM) hari ini.
Timbalan Pengarah (Siasatan dan Perundangan) Jabatan Siasatan Jenayah Bukit Aman, Deputi Komisioner Polis Mior Faridalathrash Wahid berkata, lelaki itu ditahan kira-kira pukul 6 petang.
Menurut beliau, lelaki warga asing itu kemudian diserahkan kepada Polis Diraja Malaysia (PDRM) oleh JIM.
Sementara itu, Ketua Pengarah JIM, Datuk Khairul Dzaimee Daud dalam satu kenyataan berkata, warga asing itu ditahan ketika bersembunyi di sebuah kondominium di Jalan Pahang, Kuala Lumpur.
“Ia hasil risikan sepasukan pegawai dan anggota bahagian risikan Ibu Pejabat JIM yang dilakukan secara berterusan selama dua minggu.
“Warganegara Bangladesh ini akan diusir keluar dan disenarai hitam daripada memasuki Malaysia untuk selama-lamanya,” tegas beliau.

Md. Rayhan Kabir diburu pihak polis selepas membuat dakwaan migran di Malaysia dilayan seperti haiwan.
Dia membuat dakwaan itu ketika ditemu bual oleh stesen penyiaran Al Jazeera.
JIM turut mencari lelaki itu bagi membantu siasatan mengikut Akta Imigresen 1959/63.
Menerusi dokumentari berjudul ‘Locked Up in Malaysia’s Lockdown’, Md Rayhan Kabir mendakwa wujud diskriminasi di Malaysia dalam mengendalikan kes COVID-19 membabitkan warga asing.- K! ONLINE


Tidak sempat menyusup keluar negara
Oleh MOHD YUNUS YAKKUB

24 Julai 2020, 9:21 pm
KUALA LANGAT – Kelicikan seorang tekong darat cuba menyusup 13 pendatang asing tanpa izin (PATI) keluar dari negara ini gagal selepas ditahan di kawasan ladang Tumbak, Tanjung Sepat di sini semalam.
Dalam kejadian pukul 10.15 malam itu, kesemua yang ditahan berusia 20 hingga 44 tahun menerusi Ops Benteng Covid.
Pegawai Pemerintah Batalion 4 Pasukan Gerakan Am (PGA), Superintendan Zulafendy Hassan berkata, hasil siasatan awal mendapati tekong darat warga tempatan itu berperanan membawa PATI tersebut keluar dari Malaysia menggunakan jalan laut.
“Pemeriksaan mendapati kesemua PATI itu terdiri daripada 10 lelaki dan tiga wanita.
“Turut dirampas adalah sebuah kenderaan pelbagai guna (MPV) dengan anggaran RM29, 000,” katanya dalam kenyataan di sini hari ini.
Jelas beliau, kesemua yang ditahan dibawa ke Balai Polis Tanjung Sepat untuk tindakan lanjut.

“Kes disiasat mengikut Akta Antipemerdagangan Orang dan Penyeludupan Migran (ATIPSOM) 2007 dan Akta Imigresen 1959/63 ” katanya. – K! ONLINE


Dua ditahan palsukan dokumen tuntutan Perkeso RM100,000
Oleh KOSMO!

24 Julai 2020, 8:57 pm
PUTRAJAYA – Suruhanjaya Pencegahan Rasuah Malaysia (SPRM) menahan dua individu disyaki terlibat dalam kes pemalsuan dokumen bagi mendapatkan pampasan daripada Pertubuhan Keselamatan Sosial (Perkeso) membabitkan nilai lebih RM100,000.
Sumber berkata, suspek yang berusia 50 dan 58 tahun itu ditahan di pejabat SPRM Putrajaya ketika hadir memberi keterangan kira-kira pukul 2 petang tadi.
Menurut sumber, kedua-dua suspek dipercayai menjadi ejen sindiket pemalsuan ke atas laporan perubatan Orang Berinsurans (OB) bagi membolehkan pampasan bayaran terhadap permohonan tuntutan Hilang Upaya Sementara, Hilang Upaya Kekal dan Pencen Ilat kepada agensi tersebut.
“Ini merupakan kes ketiga dalam tempoh lebih kurang tiga minggu yang melibatkan enam tangkapan berhubung sindiket penipuan pampasan Perkeso,” katanya.
Sementara itu, Pengarah SPRM Putrajaya, Hasbilah Mohamad Salleh ketika dihubungi mengesahkan penahanan terbabit.
Katanya, kes disiasat di bawah Seksyen 18 Akta SPRM 2009. -K! ONLINE


Erdogan solat Jumaat di Hagia Sophia
Oleh KOSMO!

24 Julai 2020, 8:55 pm
ANKARA  –  Presiden Turki, Recep Tayyip Erdogan mengimamkan solat Jumaat pertama di Hagia Sophia yang dihadiri oleh beribu-ribu orang Islam hari ini.
Beliau yang memakai kopiah membaca ayat suci al-Quran sebelum azan berkumandang dari empat  menara Hagia Sopia, kata beberapa koresponden agensi berita AFP
Ketua direktorat hal ehwal agama,  Ali Erbas kemudian membaca khutbah yang disiarkan secara langsung di saluran berita Turki.
Ramai orang berhasrat menyertai solat Jumaat pertama ini, kata Gabenor Istanbul, Ali Yerlikaya pagi tadi.
Dalam perkembangan sama, orang Islam yang berpeluang mengerjakan solat Jumaat pertama di Masjid Hagia Sophia itu menyifatkan ia sebagai peristiwa bersejarah.
 “Ini adalah detik apabila Turki memutuskan rantai yang membelenggunya.  Kini, Turki  boleh melakukan apa sahaja yang ia mahu tanpa perlu tunduk  kepada Barat,” kata Selahattin Aydas yang berasal dari Jerman.

UMAT Islam  menunaikan solat Jumaat di luar Masjid Hagia Sophia hari ini. – AFP

Pada Rabu lalu,  Ali Erbas berkata  bahawa sehingga 1,000 orang dijangka menyertai solat Jumaat tersebut.
Menurut media Turki, pemimpin daripada  sebilangan negara Islam juga  diundang termasuk Qatar dan Azerbaijan.
Hampir 20,000 anggota pasukan keselamatan ditempatkan di kawasan itu bagi memastikan solat  Jumaat tersebut berlangsung aman tanpa sebarang insiden.
Mahkamah tertinggi di Turki membatalkan status muzium pada monumen kurun keenam itu pada 10 Julai lalu, manakala Erdogan mengarahkan bangunan Hagia Sophia dibuka semula untuk  umat Islam beribadat.
 Langkah tersebut meningkat kemarahan komuniti Kristian dan menjadikan hubungan  antara Turki dan sekutu Pertubuhan Perjanjian Atlantik Udara, Greece semakin dingin.
Hagia Sophia adalah tapak warisan dunia dan pertama kali dibina sebagai sebuah gereja oleh Empayar Kristian Rom Timur tetapi diubah menjadi masjid selepas Empayar Uthmaniyah menakluki Istanbul (dahulunya Constantinople)  pada tahun 1453.
Kira-kira 3.8 juta pelancong melawat Hagia Sophia tahun lalu. – AFP


Polis buka siasatan bawah ATIPSOM kes lacur remaja di Kajang
Oleh AHMAD SHAHERMAN SHAMSURI

24 Julai 2020, 8:10 pm
KUALA LUMPUR – Lapan individu yang dipercayai terlibat dengan kes rogol dan lacur seorang remaja berusia 13 tahun di Kajang minggu lalu, akan disiasat di bawah Akta Antipemerdagangan Orang dan Penyeludupan Migran (ATIPSOM).
Ketua Jabatan Siasatan Jenayah (JSJ) Selangor, Datuk Fadzil Ahmat berkata, kertas siasatan berhubung kes berkenaan akan dibawa ke pihak Timbalan Pendakwa Raya untuk tindakan lanjut.
“Kesemua lapan suspek membabitkan seorang lelaki tempatan dan tujuh warga asing itu akan dibawa ke Mahkamah Kajang esok untuk permohonan reman baru.
“Kes ini juga disiasat di bawah Seksyen 376B/372 Kanun Keseksaan serta Seksyen 43(1)(a) Akta Kanak-Kanak,” katanya dalam satu kenyataan hari ini.
Mengulas lanjut, Fadzil berkata, mereka yang mempunyai maklumat lanjut berhubung kejadian itu diminta berhubung dengan mana-mana balai polis berdekatan atau berhubung terus dengan pegawai penyiasat kes berkenaan, Asisten Superintendan S. Vekram di talian 019-4737108 atau 03-89114222.
Sebelum ini akhbar melaporkan suspek berusia 43 tahun ditahan kerana disyaki merogol anak kandungnya dan melacurkan remaja itu kepada warga asing sejak pertengahan tahun 2019 sehingga Februari lalu.

Pada masa sama, suspek juga terlibat dalam melacurkan isterinya sendiri.-K! ONLINE.


Keluhan pemain Kedah isu gaji tertunggak
Oleh KOSMO!

24 Julai 2020, 8:55 pm
Oleh MOHD RAFIE AZIMI
“Masa yang sangat sukar, tiada siapa sepatutnya dibenarkan melalui semua ini. Beri 100 peratus dan tidak memperoleh apa-apa. Berapa bulan lagi?”
Itu keluhan pemain import Kedah, Kpah Sherman di laman sosial Instagramnya yang menjadi tular dalam kalangan peminat bola sepak Kedah ketika ini.
Semuanya dipercayai menjurus kepada isu gaji yang difahamkan tertunggak selama lima bulan.
Tidak hanya pemain, malah para penyokong Helang Merah turut mendesak isu itu diselesaikan segera terutamanya di laman media sosial rasmi Persatuan Bola Sepak Kedah (KFA).
Walaupun tidak melibatkan wang kocek mereka, namun para peminat sudah pasti tidak mahu isu ini merencatkan aksi pasukan kesayangan ketika Liga Malaysia dijangka bersambung tidak lama lagi.

Namun ketika ini, KFA sendiri tampak berdepan situasi sukar untuk melunaskan tanggungjawab itu.
Salah seorang ahli jawatankuasa yang dihubungi memberi jawapan ‘tidak boleh komen’ sebelum memaklumkan perkara itu merupakan antara isu yang bakal dibincangkan dalam mesyuarat KFA pada 3 Ogos depan.
“Apa yang boleh saya katakan, kita sedang berusaha. Nilainya bukan sedikit.
“Ini hal persatuan, jadi kita kena bermesyuarat dan pada masa sama memang sedang berusaha,” katanya.
Sementara itu, salah seorang tonggak pasukan yang enggan mendedahkan namanya mengakui isu gaji merupakan antara perkara yang sering dibincangkan setiap kali pemain bertemu.
“Kami faham kesukaran dihadapi tambahan pula ketika isu Covid-19 masih belum selesai. Kalau tertunggak sebulan dua, kami boleh terima tetapi ini dah sampai lima bulan, berat juga rasanya.
“Masing-masing ada komitmen kewangan, kena fikir semua itu. Tetapi saya masih ada hormat kerana rakan-rakan sepasukan tetap turun berlatih dan memberi 100 peratus di padang latihan,” ujarnya.
Begitu pun katanya, mereka masih berharap untuk bertemu dengan pihak pengurusan KFA terutamanya setelah persatuan itu diterajui presiden serta naib presiden baharu iaitu Menteri Besar, Muhammad Sanusi Md. Nor dan legenda Kedah, Muhammad Radhi Mat Din sejak 12 Julai lalu.
“Setakat ini masih belum ada pertemuan antara pemain dan pihak pengurusan,” katanya.  – K! ONLINE


Mee Kari Merdeka Garden Ipoh bukan pemegang Sijil Pengesahan Halal Malaysia
Oleh KOSMO!

24 Julai 2020, 9:02 pm
Oleh MOHD HUSNI MOHD NOOR
PUTRAJAYA – Jabatan Kemajuan Islam Malaysia (Jakim) mengesahkan premis makanan, Mee Kari Merdeka Garden Ipoh bukan pemegang Sijil Pengesahan Halal Malaysia (SPHM).
Seksyen Komunikasi Korporat, Bahagian Pengurusan Halal, Jakim dalam kenyataan menerusi laman rasmi Facebooknya berkata, semakan yang dibuat terhadap Bahagian Pengurusan Halal, Jabatan Agama Islam Perak (JAIPk) mendapati premis itu bukan pemegang SPHM.
Menurutnya, dakwaan yang menyatakan pihak JAIPk mengesahkan premis atau produk mee kari tersebut haram adalah tidak benar malah, tiada isu penyalahgunaan logo halal yang dilakukan oleh pihak berkenaan.
“Ramai pengguna mula menularkan mesej yang mendakwa Mee Kari Merdeka Garden Ipoh disahkan haram oleh JAIPk kerana menggunakan ramuan tulang babi dalam kandungan kuah kari mereka,” katanya.
Justeru, katanya, masyarakat dinasihatkan agar lebih berwaspada sebelum menyebarkan sesuatu berita atau mesej tular berkaitan isu halal yang tidak diketahui status kebenarannya dan merujuk pihak berkuasa agar tidak terjebak ke kancah fitnah, salah faham sesama ummah dan menjejaskan keharmonian negara.

Menurutnya lagi, pengguna juga digalakkan mengutamakan produk atau premis makanan yang memiliki SPHM yang sah kerana ianya dijamin halal dan toyyiban iaitu suci, bersih dan selamat serta mengikut garis panduan, standard serta perundangan berkaitan halal yang telah ditetapkan di negara ini.
“Untuk mengetahui produk dan premis makanan yang memiliki SPHM boleh layari Portal Halal Malaysia di  www.halal.gov.my. Semakan juga boleh dilakukan melalui aplikasi  telefon pintar SmartHalal,” katanya.
Baru-baru ini tular di media sosial berhubung Mee Kari Merdeka Garden Ipoh yang didakwa menggunakan tulang babi dalam ramuan kuahnya beserta sekeping gambar kiosk mee kati berkenaan. -K! ONLINE


United kena bayar tambahan £9 juta
Oleh KOSMO!

24 Julai 2020, 8:20 pm
MANCHESTER – Manchester United perlu membayar tambahan £9 juta (RM48.8 juta) atas perjanjian Bruno Fernandes kepada Sporting Lisbon.
Pemain tengah itu telah memainkan watak penting melonjakkan kecemerlangan prestasi United sejak berhijrah dari Lisbon dengan yuran perpindahan bernilai £47 juta (RM255 juta) pada Januari lalu.
Terdapat beberapa klausa dalam kontrak perjanjian Fernandes yang menyaksikan United perlu membayar tambahan £4.5 juta (RM24.4 juta) jika pemain tengah tersebut telah membuat 20 penampilan bersama kelab baharunya itu.
Skuad berpangkalan di Old Trafford itu juga perlu menambah lagi £4.5 juta (RM24.4 juta) jika The Red Devils berjaya menamatkan saingan dalam kelompok empat teratas sekali gus layak ke Liga Juara-Juara musim depan.
FERNANDES (kanan) berjaya menjadikan jentera tengah lebih kemas dan membantu jentera serangan United dengan lebih mantap. AFP

Difahamkan, Sporting pada awalnya menganggap klausa perjanjian itu mengarut dan tidak realistik memandangkan United ketika itu dilihat seakan-akan tiada peluang kerana prestasi yang cukup mengecewakan.
Bagaimanapun, pengurus United, Ole Gunnar Solskjaer berjaya mengubah situasi itu dengan magisnya tersendiri sebelum rekod 18 perlawanan tanpa kalah dalam semua kejohanan lebur di tangan Chelsea sewaktu separuh akhir Piala FA baru-baru ini.

Bukan itu sahaja, United cuma perlu mengelak daripada kalah kepada Leicester City pada aksi terakhir EPL di Old Trafford, Ahad ini untuk mengesahkan slot mereka ke Liga Juara-Juara musim depan. – AGENSI


Peniaga aksesori kereta cedera dirompak
Oleh KOSMO!

24 Julai 2020, 8:28 pm
Oleh SHAMSUL KAMAL AMARUDIN
LUMUT – Seorang peniaga aksesori kereta cedera selepas rantai emasnya cuba diragut penjenayah dalam kejadian rompakan di premis perniagaannya di Sitiawan dekat sini semalam.
Ketua Polis Daerah Manjung, Asisten Komisioner Nor Omar Sappi berkata, dalam kejadian itu, dua lelaki menunggang sebuah motosikal datang ke premis itu dengan seorang daripadanya pura-pura mahu membaiki motosikal.
“Suspek kemudiannya mengacukan pisau dan meminta mangsa menyerahkan rantai emas dipakainya,” katanya dalam satu kenyataan di sini hari ini.
Nor Omar berkata, mangsa bertindak mempertahankan diri dan berlaku pergelutan dengan suspek sehingga menyebabkan rantai emas itu putus dan jatuh atas lantai.
Katanya, terkejut dengan tindakan mangsa, kedua-dua suspek melarikan diri tanpa sempat mengambil rantai emas itu.

“Pergelutan itu menyebabkan mangsa yang berusia 30-an cedera ringan pada leher, pergelangan tangan, jari manis dan hidung. Dia kemudiannya mendapat rawatan pesakit luar di Hospital Seri Manjung,” katanya.
Nor Omar berkata, polis sudah melihat rakaman televisyen litar tertutup di premis itu dan usaha mengesan suspek sedang dijalankan.
Orang ramai yang mempunyai maklumat diminta menghubungi pegawai penyiasat, Inspektor Nurain Yahaya di talian 017-2045059 bagi membantu siasatan mengikut Seksyen 393 Kanun Keseksaan. – K! ONLINE


Megat kongsi detik bersejarah Malaysia
Oleh MUHAMMAD ZUHAILY BADLISHAH

24 Julai 2020, 8:26 pm
KUALA LUMPUR – Penolong jurulatih skuad hoki remaja lelaki negara, Megat Azrafiq Termizi berharap pembangunan hoki lima sebelah (5’s) dapat membantu Malaysia mempertahankan pingat emas acara itu pada Sukan Olimpik Remaja (YOG) 2026 di Dakar, Senegal.
Skuad hoki 5’s negara mencipta kejutan apabila memenangi pingat emas pada kejohanan untuk peringkat umur bawah 18 tahun itu sewaktu edisi Buenos Aires di Argentina dua tahun lalu.
Megat ketika itu bertindak sebagai pembantu jurulatih kepada Wallace Tan dan kini kedua-dua individu tersebut diberikan peranan baharu mengendalikan skuad remaja lelaki yang merupakan pasukan projek untuk Sukan Asia 2026.
“Saya sangat berbesar hati kerana ini adalah peluang terbaik untuk saya berkongsi pengalaman dan ilmu dari segi peraturan permainan, taktikal, sistem serta konsep bermain hoki 5’s.
“Perkongsian idea ini bagus kerana ia membuka ruang kepada peserta lain untuk memahaminya. Cuma sayangnya saya tidak dapat mengadakan sesi praktikal bersama peserta kerana cuaca tidak mengizinkan.
“Saya harap inisiatif ini dapat diteruskan persatuan-persatuan negeri yang lain. Semoga pembangunan hoki 5’s dapat membantu negara membentuk pasukan mantap untuk menghadapi YOG 2026 nanti,” katanya.

Megat dijemput berkongsi pengalamannya dalam majlis seminar hoki 5’s anjuran Konfederasi Hoki Malaysia dan Persatuan Hoki Negeri Sembilan di Stadium Hoki Seremban 2 baru-baru ini. – K! ONLINE


11 lagi kejohanan tenis dibatalkan
Oleh KOSMO!

24 Julai 2020, 8:49 pm
BEIJING – 11 lagi kejohanan tenis termasuk kejohanan ATP dan WTA di China terpaksa dibatalkan selepas kerajaan negara itu mengumumkan mereka tidak akan mengadakan sebarang aktiviti sukan sehingga akhir tahun ini.
Tujuh kejohanan Jelajah WTA sudah dibatalkan, ia termasuk kejohanan Final WTA yang sepatutnya berlangsung di Shenzhen November depan.
Sementara itu, bagi kejohanan Jelajah ATP, Shanghai Masters yang dianggap sebagai salah satu kejohanan berprofil tinggi juga sudah dibatalkan.
Pengerusi WTA, Steve Simon mengakui keadaan itu menyebabkan pihaknya berasa sangat kecewa, namun tetap menghormati keputusan yang diambil kerajaan China.
“Kami sangat kecewa dengan perkembangan terbaru ini. Bagaimanapun, WTA tetap menghormati keputusan yang dibuat dan sedia untuk kembali ke China secepat mungkin,” kata Simon.
Sementara itu, Pengerusi ATP, Andrea Gaudenzi memuji langkah yang diambil kerajaan China dalam membendung pandemik Covid-19 daripada terus menular.

“Kami hormati keputusan kerajaan China kerana mereka tahu apa yang terbaik untuk negara. Kita semua berada dalam situasi global yang tidak menentu,” ujar Gaudenzi. – AGENSI


Gelandangan ditemui mati dalam kedai
Oleh KOSMO!

24 Julai 2020, 8:19 pm
Oleh NUR ALINA HASSAN
SEGAMAT – Seorang pekerja syarikat pembersihan terkejut apabila menemui satu mayat lelaki di dalam sebuah bangunan kedai di Stesen Bas Labis di sini pagi tadi.
Ketua Polis Daerah Segamat, Superintendan Raub Selamat berkata, dalam kejadian pada pukul 11 pagi itu, mangsa dalam lingkungan usia 35 tahun ditemui oleh saksi yang ingin melakukan kerja-kerja pembersihan berhampiran kawasan berkenaan.
“Kakitangan syarikat itu pada mulanya menyangka mangsa seorang gelandangan di sekitar kawasan itu sedang tidur dalam sebuah bangunan kedai berkunci.
“Saksi kemudian memanggil lelaki terbabit, namun pelik apabila mendapati, keadaan gelandangan itu seakan kaku dan tiada sebarang maklum balas sebelum dia menghubungi polis,” katanya ketika dihubungi.
Menurut Raub, hasil pemeriksaan awal mendapati, tiada sebarang unsur jenayah dan polis mengklasifikasikan kematian lelaki berkenaan sebagai mati mengejut.

“Identitinya juga belum dikenal pasti, namun berdasarkan keterangan orang awam, si mati yang berasal dari Chaah merupakan gelandangan di kawasan ini.
“Mayat mangsa dihantar ke Hospital Segamat untuk bedah siasat,” katanya.-K! ONLINE


Seorang individu positif Covid-19
Oleh KOSMO!

24 Julai 2020, 6:25 pm
Oleh KHAIRUL MOHD ALI
JOHOR BAHRU – Seramai 1,137 individu telah memasuki negara ini melalui lima pintu masuk antarabangsa (PMA) yang terdapat di negeri ini, semalam.
Pengerusi Jawatankuasa Kesihatan dan Alam Sekitar negeri, R. Vidyananthan berkata, lima PMA itu adalah Bangunan Sultan Iskandar (BSI), Kompleks Sultan Abu Bakar (KSAB), Jeti Stulang Laut, Pelabuhan Tanjung Pelepas dan Pelabuhan Pasir Gudang.
“Daripada jumlah itu, seramai 1,113 individu telah dibawa ke Malaysia Productivity Corporation (MPC) bagi tujuan saringan kesihatan.
“Hasil saringan kesihatan di MPC, seorang warganegara dikesan positif Covid-19 dan telah di hantar ke Hospital Kluang untuk rawatan lanjut,” katanya dalam satu kenyataan, di sini hari ini.
Vidyananthan turut memberitahu, Pasukan Khas Operasi Pematuhan yang ditubuhkan telah membuat pemeriksaan di 3,860 buah premis namun tiada tangkapan dibuat atas kesalahan ingkar Perintah Kawalan Pergerakan Pemulihan (PKPP).

“Jumlah pegawai dan anggota terlibat dalam operasi yang dijalankan semalam seramai 3,310 orang melibatkan agensi seperti Angkatan Tentera Malaysia (ATM), Angkatan Pertahanan Awam (APM), Jabatan Sukarelawan Malaysia (RELA) dan polis bantuan,” ujarnya.
Sementara itu, kerajaan negeri menerusi APM telah menyediakan beberapa buah hotel untuk dijadikan stesen kuarantin di Johor Bahru.
Tambah Vidyananthan, Hotel Ramada merupakan stesen kuarantin pertama yang dibuka di Johor Bahru bermula hari ini.
Sehingga semalam, jumlah kumulatif kes positif Covid-19 di Johor kekal sebanyak 718 kes dimana 19 daripadanya merupakan kes aktif.-K! ONLINE


[VIDEO] Pavithra maafkan suami
Oleh MUHAMAD TARMIZE MOHD NOR

24 Julai 2020, 5:41 pm
IPOH – Pasangan YouTuber masakan, S. Pavithra, 28, dan suaminya, M. Sugu, 29, tidak mahu lagi sebarang anugerah diberikan kepada mereka.
Pavithra berkata, mereka hanya YouTuber yang baru sahaja berjinak-jinak dan tidak layak diberi anugerah.
“Kami baru sahaja bermula dengan YouTube ini dan masih kecil jika dibandingkan dengan YouTuber lain di luar sana. Masih ramai lagi YouTuber yang layak diberikan anugerah.
“Ikon yang diberikan kepada kami juga akan dipulangkan dan kami hanya mahu fokus kepada rancangan masakan selepas ini,” katanya ketika ditemui pemberita di pekarangan mahkamah di sini hari ini.
Sementara itu, Pavithra berkata, dia sudah memaafkan suaminya atas apa yang berlaku terhadap mereka sebelum ini yang mengejutkan ramai pihak terutamanya peminat mereka.
Katanya, dia mahu melupakan kejadian tersebut dan fokus kembali kepada kehidupannya selain meneruskan semula program masakannya di YouTube.

“Ini semua masalah keluarga dan saya sudah maafkan suami atas apa yang berlaku.
“Kami akan teruskan kehidupan seperti biasa dan meneruskan rancangan masakan di YouTube pada bila-bila masa,” katanya.
Tambah Pavithra, dia memohon orang ramai agar terus memberikan sokongan kepada mereka selepas ini di saluran YouTube Sugu Pavithra.
“Saya harap tiada salah faham dan saya sendiri pun tidak ambil hati atas apa juga komen diberikan netizen di media sosial. Teruslah beri sokongan kepada kami,” katanya.
Terdahulu, Sugu mengaku tidak bersalah di Mahkamah Sesyen di sini hari ini atas pertuduhan memiliki sebilah sabit dan mencederakan isterinya di parkir Hospital Raja Permaisuri Bainun pada Selasa lalu.
Dia kemudiannya diikat jamin berjumlah RM15,000 oleh isterinya. – K! ONLINE

View this post on Instagram

Pasangan YouTuber S.Pavitra dan suami M.Sugu tidak mahu sebarang anugerah diberikan kepada mereka. “Saya sudah memaafkan suami atas apa yang berlaku dan kini mahu fokus kehidupan biasa,” jelasnya. Berita penuh baca di www.kosmo.com.my atau klik Instastory. #sugupavithra #youtuber #kosmo #perak
A post shared by  Kosmo! Online | Akaun Rasmi (@kosmo_online) on Jul 24, 2020 at 2:34am PDT


Tinju hanya hantar prospek emas ke Vietnam
Oleh MUHAMMAD ZUHAILY BADLISHAH

24 Julai 2020, 6:28 pm
KUALA LUMPUR – Persekutuan Tinju Amatur Malaysia (PTAM) menyahut cabaran Majlis Olimpik Malaysia yang mahu prospek emas sahaja dihantar menyertai Sukan SEA 2021 di Hanoi, Vietnam dari 21 November hingga 2 Disember tahun depan.
Timbalan Presiden PTAM, Iruan Zulkefli menjelaskan, pihaknya akan memberikan segala kemudahan supaya persediaan setiap petinju berada pada tahap terbaik bagi memastikan sukan itu mampu menghadirkan kejayaan buat negara.
Antara langkah yang akan diambil PTAM adalah dengan menghantar atlet-atlet berlatih di luar negara bermula tahun depan selain menyediakan jurulatih berpengalaman dari luar negara dan tempat latihan baharu yang lebih berkualiti.
Justeru, beliau menegaskan, peluang terbuka kepada semua petinju kerana ia tidak semestinya dalam kalangan enam atlet di bawah Program Podium tetapi hanya yang terbaik akan dihantar mewakili negara ke Vietnam tahun depan.
“Kita akan pilih enam atlet Program Podium yang berpotensi memenangi pingat emas, mungkin dua atau tiga daripada mereka.
“MOM sudah menetapkan prospek emas sahaja ke Sukan SEA 2021. Jadi, kami menganggap ia sebagai satu cabaran buat kami,” katanya dalam sidang akhbar selepas majlis menandatangani kontrak atlet tinju Podium dan Pelapis Kebangsaan di Kompleks Majlis Sukan Negara (MSN) Keramat, Kuala Lumpur hari ini.

Enam petinju yang tersenarai dalam Program Podium dengan kontrak sehingga 31 Disember depan ialah Rasdenil Haikal Fazil, Khir Akyazlan Azmi, Akram Rasid, Muhamad Fuad Redzuan, Halim Izani Othman dan Mohd. Aswan Che Azmi.
Sebagai rekod, skuad tinju negara berjaya meraih tiga pingat gangsa pada Sukan SEA 2019 di Manila, Filipina melalui Fuad dalam acara light flyweight kategori 46-49 kilogram (kg), Aswan (middleweight 75kg) dan Khir Akyazlan (light heavyweight 81kg). K! ONLINE


Peragut dilanggar selepas curi beg tangan warga emas
Oleh KOSMO!

24 Julai 2020, 6:13 pm
Oleh MASTURAH SURADI
KOTA TINGGI – Tindakan seorang lelaki meragut warga emas di Jalan Tambatan di sini tidak berbaloi apabila bukan sahaja dilanggar bahkan hanya mendapat hasil RM20 sahaja dalam kejadian berlaku pagi semalam.
Ketua Polis Daerah Daerah Kota Tinggi, Superintendan Hussin Zamora berkata, kejadian berlaku kira-kira pukul 7.30 pagi semasa mangsa seorang wanita berusia 68 tahun itu dalam perjalanan ke hospital bagi tujuan mendapatkan rawatan.
“Sewaktu sedang berjalan seorang diri, mangsa telah diragut begnya oleh seorang lelaki tidak dikenali. Suspek memakai helmet berwarna kelabu, berbaju T warna hijau dan berseluar oren menunggang sebuah motosikal yang tidak dikenal pasti.
“Semasa kejadian terdapat sebuah kenderaan yang melihat kejadian dan cuba mengejar motosikal suspek ketika melarikan diri.
“Semasa kejar mengejar tersebut telah berlaku kemalangan diantara suspek dengan kenderaan awam lain. Suspek telah terjatuh dari motosikal dan seterusnya bergegas melarikan diri dari tempat kejadian kemalangan,”katanya kepada Kosmo hari ini.

Jelas Hussin, usaha mengesan suspek sedang dijalankan oleh bahagian risikan Bahagian Sisatan Jenayah Ibu Pejabat Polis Daerah Kota Tinggi.
Katanya, ekoran kejadian itu mangsa turut mengalami kecederaan luka dibahagian siku dan pergelangan tangan kiri.
“Beg yang mengandungi buku rawatan hospital serta wang RM20 sempat dilarikan suspek. Kes disiasat dibawah Seksyen 392 (Samun) Kanun Keseksaan,”katanya lagi.-K! ONLINE.


Sudah lebih tiga tahun kenal PU Riz – Neelofa
Oleh NUR EMIRA SAIZALI

24 Julai 2020, 6:11 pm
SHAH ALAM – Pengacara dan pelakon, Neelofa mengakui sudah lali apabila sering dikaitkan dengan beberapa selebriti lelaki sepanjang bergelar artis termasuklah yang terbaharu, hubungan cinta dengan Pencetus Ummah, PU Riz.
Mengulas mengenai hubungannya dengan PU Riz, pemilik nama Noor Neelofa Mohd. Noor berkata, dia dan pendakwah terkenal itu mula rapat sejak tiga tahun lalu tetapi semuanya hanya berkaitan urusan kerja dan dakwah.
“Beliau sebenarnya salah seorang ustaz yang menjadi jurucakap bagi Pertubuhan Kasih Neelofa, jadi apa sahaja isu berkaitan dakwah, PU Riz yang akan ke depan untuk bercakap kepada media sebab beliau lebih layak bercakap tentang agama.
“Saya sudah berada di dalam industri bukan baru setahun dua tetapi sudah lebih 10 tahun malah hampir setiap minggu saya membaca gosip-gosip cinta mengenai saya, sebelum ini saya dikatakan bertunang dengan Zizan Razak. Semua ini bukan lagi perkara baru pada saya,” katanya.
Dia berkata demikian kepada media pada Majlis Penyerahan Cek Sumbangan Richwork Sdn. Bhd. kepada Pertubuhan Kasih Neelofa di Shah Alam sebentar tadi.
Terdahulu, hubungan Neelofa dan PU Riz atau nama sebenarnya Muhammad Haris Mohd Ismail dikhabarkan semakin rapat sejak Ramadan lalu, apabila pelakon filem Ada Apa Dengan Dosa itu sering menjadi imam solat terawih dan menyampaikan tazkirah di kediaman Neelofa.

Selain itu, terdapat juga pengguna Twitter mendoakan hubungan Neelofa dengan PU Riz agar pasangan itu mempunyai kesudahan yang baik.
Dalam pada itu, Pertubuhan Kasih Neelofa menerima sumbangan sebanyak 151 ekor lembu bernilai RM795, 750 daripada Richwork Sdn.Bhd. sempena Program Ibadah Qurban Kasih Neelofa.
Menurut Neelofa, golongan yang bakal menerima sumbangan tersebut adalah terdiri daripada golongan asnaf, fakir miskin, anak yatim dan ibu tunggal. K! ONLINE


Henderson dipilih pemain terbaik
Oleh KOSMO!

24 Julai 2020, 7:36 pm
LIVERPOOL – Kapten Liverpool, Jordan Henderson terus berada pada kemuncak kegemilangan apabila memenangi Anugerah Pemain Lelaki Terbaik Tahunan Persatuan Penulis-Penulis Bola Sepak.
Selepas membantu The Reds memenangi Liga Perdana Inggeris (EPL) buat kali pertama sejak kempen 1989/90, pemain berusia 30 tahun itu mendapat lebih daripada suku undi untuk memenangi anugerah tersebut.
Bagaimanapun, Henderson menegaskan, anugerah tersebut bukanlah untuk dinikmati sendirian, sebaliknya dia berkongsi kegembiraan itu bersama rakan sepasukan.
“Saya sangat gembira dengan anugerah yang diberikan tetapi saya tidak boleh anggap ia kemenangan saya seorang. Saya terhutang budi dengan rakan sepasukan dan mereka berhak untuk nikmatinya,” kata Henderson.
Bekas pemain Southampton itu mengetepikan cabaran dua rakan sepasukan, Virgil Van Dijk dan Sadio Mane serta pemain Manchester City, Kevin De Bruyne serta penyerang Manchester United, Marcus Rashford.
Tambah Henderson, dia mungkin tidak mampu memenanginya tanpa bantuan serta kerja keras rakan sepasukan yang sentiasa memberikan sokongan.

“Saya terima anugerah ini mewakili seluruh pasukan kerana tanpa mereka, saya tidak mungkin berada di tempat sekarang. Mereka menjadikan saya sebagai pemain serta ketua yang lebih baik,” ujarnya. – AGENSI


Rumah, kedai runcit musnah terbakar
Oleh MOHD SHARKAWI LONDING

24 Julai 2020, 5:50 pm
Oleh NUR ALINA HASSAN
MUAR- Dua buah rumah separuh kekal bersama sebuah kereta dan dua motosikal musnah dalam satu kebakaran di Lorong Aik Hwa 6, Off Jalan Kebun Sayur, Bakri di sini awal pagi tadi.
Ketua Balai Bomba dan Penyelamat Muar, Penolong Kanan Penguasa Bomba Mohd. Jefri Jamal berkata, dalam kejadian pada pukul 3.27 pagi itu, sebuah rumah sewa dan sebuah kedai runcit terbakar sehingga 70 peratus.
Menurutnya, kejadian itu disedari oleh kedua-dua penyewa sebaik melihat api marak di bahagian hadapan.
“Seramai lima individu yang merupakan ahli keluarga menyewa di kediaman ini, manakala sebuah lagi unit pula dihuni oleh seorang warga asing yang menjadikan rumah berkenaan sebagai kedai runcit.
“Punca kebakaran belum dapat dipastikan, namun berdasarkan keterangan mangsa, kebakaran bermula di bahagian hadapan dan kesemua penghuni menyelamatkan diri mengikut pintu belakang,” katanya ketika dihubungi.

Katanya, kereta jenis Proton Saga milik keluarga tersebut musnah 80 peratus selain sebuah motosikal Honda EX5 yang terbakar sehingga 70 peratus.
“Sebuah lagi motosikal Modenas Kriss milik mangsa juga terbakar, namun hanya enam peratus, manakala sebuah lagi motosikal jenis SYM milik warga asing itu musnah sehingga 95 peratus,” katanya. – K! ONLINE.


RON95, RON97 turun empat sen
Oleh KOSMO!

24 Julai 2020, 5:29 pm
Oleh SITI A’ISYAH SUKAIMI
PUTRAJAYA – Harga runcit petrol RON95 turun empat sen seliter iaitu pada paras RM1.68 seliter daripada RM1.72 seliter bagi tempoh bermula tengah malam ini sehingga 31 Julai depan.
Kementerian Kewangan dalam satu kenyataan berkata, pada masa sama, harga runcit petrol RON97 juga turun empat sen seliter iaitu pada paras RM1.98 seliter daripada RM2.02 seliter.
Menurutnya, harga runcit diesel turut turun sebanyak lima sen seliter iaitu pada paras RM1.82 seliter berbanding RM1.87 seliter sebelum ini.
“Penurunan ini dipengaruhi oleh perubahan harga minyak yang diproses, selari dengan harga minyak mentah dunia pada masa ini.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE


Perniagaan merosot gara-gara berita palsu
Oleh KOSMO!

24 Julai 2020, 6:32 pm
Oleh ZAKI SALLEH
IPOH – Kelab Usahawan Bandar Meru Raya (KUBMR) kesal dengan isu tular baru-baru ini melibatkan seorang wanita warga emas yang singgah menjamu selera di sebuah kafe di sini.
Isu ini menjadi perhatian dan perdebatan warga maya susulan tindakan wanita terbabit keluar rumah dalam tempoh kuarantin.
Pengerusinya, Nasry Mardee Ismail berkata, susulan insiden berkenaan mengakibatkan lebih 100 peniaga di sini terkesan apabila jumlah pelanggan semakin berkurangan.
Menurut beliau, majoriti peniaga juga tidak mengetahui perihal ‘gelang kuarantin’ kerana sebelum ini tiada makluman secara langsung dari segi bentuk, warna dan tujuannya.
“Lebih mengecewakan, susulan isu tular itu kedai makan lain pula menjadi mangsa, walhal ia berlaku di kafe lain.

“Maksudnya, tuduhan terhadap Restoran Pokok Belacan dan Mydin Mall adalah tidak berasas kerana tiada kena-mengena dengan insiden tersebut,” ujarnya pada sidang akhbar di sini hari ini.
Sementara itu, pesakit wanita berkenaan yang telah dikenal pasti kini sedang menerima rawatan di Hospital Raja Permaisuri Bainun (HRPB).
Wanita berusia 72 tahun itu diarahkan untuk menjalani kuarantin selama 14 hari selepas tiba di Lapangan Terbang Antarabangsa Kuala Lumpur (KLIA) pada 4 Julai lalu.
Menjelaskan lebih lanjut kata Nasry, orang ramai tidak perlu bimbang untuk datang ke Bandar Meru Raya kerana pengusaha premis sentiasa menitikberatkan pematuhan SOP.
“Kami bukan ingin menegakkan benang yang basah, tetapi mengambil inisiatif untuk menjernihkan keadaan.
“Kita juga memohon janganlah disebarkan berita yang tidak benar kerana kesannya besar termasuklah boleh menakut-nakutkan orang ramai,” ujarnya.


Fenerbahce mahu bantu Arsenal bayar gaji Ozil
Oleh KOSMO!

24 Julai 2020, 8:09 pm
ISTANBUL – Gergasi Turki, Fenerbahce sedia menawarkan bantuan kepada Arsenal dengan membayar gaji Mesut Ozil sebanyak £52,000 (RM282,381) seminggu jika bersetuju meminjamkan khidmat pemain tengah itu.
Bekas juara 19 kali itu tetap tidak berputus asa walaupun tawaran pertama sebelum ini telah ditolak oleh Ozil.
Bagaimanapun, ia tetap dilihat sukar menjadi kenyataan kerana Arsenal masih perlu membayar tujuh kali ganda daripada jumlah tersebut kerana gaji sebenar Ozil ialah £350,000 (RM1.90 juta) seminggu.
Jumlah gaji tinggi tersebut adalah salah satu punca The Gunners terdesak untuk melepaskan Ozil, 31, yang langsung tidak mendapat minit permainan sejak Liga Perdana Inggeris (EPL) kembali berlangsung bulan lalu.
Pemenang Piala Dunia 2014 bersama Jerman itu lebih rela menghabiskan masanya di Arsenal dengan ‘menikmati’ gaji tinggi memandangkan kontraknya cuma berbaki setahun sahaja lagi daripada menerima bayaran rendah di Turki.
Fenerbahce bakal mengalami nasib sama seperti juara baharu Liga Super Turki, Istanbul Basaksehir yang sebelum ini mendedahkan keinginan menandatangani khidmat Ozil sebelum ditolak bekas bintang Real Madrid itu.

Bagaimanapun, ada juga laporan mengatakan peluang itu tetap terbuka kerana isteri Ozil iaitu bekas ratu cantik Turki, Amine Gulse dikatakan sentiasa mendesak suaminya menerima tawaran daripada kelab-kelab dari Istanbul. – AGENSI


227 ditahan ingkar PKP
Oleh KOSMO!

24 Julai 2020, 4:39 pm
Oleh SITI A’ISYAH SUKAIMI
PUTRAJAYA – Sebanyak 227 individu ditahan atas kesalahan ingkar arahan Perintah Kawalan Pergerakan (PKP) sehingga 23 Julai lalu.
Menteri Kanan (Keselamatan), Datuk Seri Ismail Sabri Yaakob berkata, daripada jumlah tersebut, 62 individu direman, 164 individu dikenakan kompaun manakala seorang lagi dijamin.
“Kesemua mereka terlibat dalam aktiviti dengan melibatkan kehadiran orang ramai yang menyukarkan penjarakan sosial,” katanya dalam kenyataan di sini hari ini.
Ismail Sabri berkata, setakat semalam, sebanyak 34,972 kenderaan telah diperiksa menerusi 67 sekatan jalan raya Operasi Benteng bagi mengekang kemasukan pendatang asing tanpa izin (PATI) terutamanya di lorong-lorong tikus.
“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya. – K! ONLINE


Super KIP optimis harungi GP Andalusia
Oleh KOSMO!

24 Julai 2020, 4:04 pm
PELUMBA Moto3 Petronas Sprinta Racing, Khairul Idham Pawi berharap dapat memperbaiki kedudukan pada Grand Prix (GP) Andalusia minggu ini selepas hanya menamatkan saingan di tempat ke-22 pada GP Sepanyol minggu lalu.
Sedar akan kelemahan yang dilakukan pada saingan minggu lalu, Khairul mahu menebus kembali kekecewaan dan optimis perlumbaan kali ini akan mendatangkan keputusan berbeza meskipun kedua-dua GP Sepanyol dan Andalusia dilangsungkan di Litar Jerez.
Katanya yang terkenal dengan gelaran Super KIP, beberapa kekurangan dari aspek teknikal jentera sudah dikenal pasti terutama kelemahan ketika melalui selekoh hingga menyebabkan dia mudah dipintas pelumba lain.
“Bagi perlumbaan GP Andalusia minggu ini, saya berhasrat untuk memperbaiki kedudukan dan percaya ia mampu dicapai kerana kelemahan yang ada pada jentera sudah diperbaiki.
“Secara jujur, antara punca saya ketinggalan adalah kelemahan jentera ketika melalui selekoh hingga menyebabkan mudah dipintas selain kehilangan masa. Bagaimanapun saya yakin jurutera sudah mengenal pasti kekurangan tersebut berdasarkan data yang diperoleh,” katanya.
Selain Khairul, wakil Malaysia yang bersaing pada GP Andalusia ialah Hafizh Syahrin Abdullah yang mewakili pasukan Inde Aspar Team dan Kasma Daniel Kasmayudin (ONEXOX TKKR SAG Team) dalam kelas Moto2.

Khairul yang berusia 22 tahun sebelum ini pernah mencipta sejarah tersendiri apabila menjuarai GP Jerman dan GP Argentina pada saingan Moto3 bagi musim 2016. – K! ONLINE


Polis kesan dua individu untuk beri keterangan di mahkamah
Oleh EDDY AQMAL MOHAMED HAMIDI

24 Julai 2020, 4:51 pm
KAJANG – Dua individu warga asing kini sedang dijejaki polis bagi memberikan keterangan di mahkamah berhubung kematian seorang lelaki di Hospital Kajang yang meninggal dunia selepas 12 hari menerima rawatan dua tahun lalu.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima laporan tentang kematian individu lelaki yang tidak dapat dikenal pasti identitinya itu daripada kakitangan hospital pada 22 Ogos 2018.
“Kes berkenaan diklasifikasikan di bawah Seksyen 302 Kanun Keseksaan kerana membunuh dan sedang di dalam perbicaraan di Mahkamah Kajang.
“Sehubungan itu, dua individu sedang dicari bagi memberikan keterangan di mahkamah,” katanya dalam satu kenyataan di sini hari ini.
Menurut Mohd. Zaid, individu yang dicari adalah Syamsiah Ismail dengan nombor pasport AT931154 dan Bahari Hasan bernombor pasport AT901612.
“Alamat akhir wanita tersebut adalah di Nombor 2, Jalan Tasek Indah 7, Ampang, Selangor manakala alamat terakhir lelaki itu pula di Kongsi Pekerja Piling, Sungai Lalang, Semenyih.

“Pihak polis juga memohon saksi atau sesiapa yang mengenali kedua-dua individu yang dicari itu untuk menghubungi Pegawai Penyiasat kes, Asistan Superintendan, Redzuan Mat Salleh di talian 019-2714100 bagi membantu pihak polis,” ujar beliau. – K! ONLINE


Lesen sah, CAAM tarik balik penggantungan juruterbang Pakistan
Oleh KOSMO!

24 Julai 2020, 4:17 pm
PUTRAJAYA – Pihak Berkuasa Penerbangan Awam Malaysia (CAAM) menarik semula penggantungan sementara juruterbang bertauliah warga Pakistan yang berkhidmat dengan syarikat penerbangan tempatan di Malaysia.
Ketua Pegawai Eksekutifnya, Chester Voo, berkata, pihaknya sudah mendapat perakuan kesahihan lesen 18 juruterbang terbabit yang dikeluarkan oleh Pihak Berkuasa Penerbangan Awam Pakistan (PCAA)
“CAAM memaklumkan bahawa 18 pemegang lesen juruterbang yang dikeluarkan oleh PCAA yang kini berkhidmat di Malaysia telah diperakukan kesahihannya.
“Perakuan itu dibuat oleh pihak PCAA berikutan penggantungan lesen mereka pada awal bulan ini,” katanya dalam satu kenyataan di sini semalam.
Sebelum ini, CAAM menggantung juruterbang bertauliah warga Pakistan yang berkhidmat dengan syarikat penerbangan tempatan di Malaysia sejak awal bulan ini.
Ini susulan kenyataan Menteri Penerbangan Pakistan, Ghulam Sarwar Khan bahawa sebilangan besar juruterbang negara itu didakwa memiliki lesen palsu atau meragukan.

PCAA bulan lalu mendedahkan seramai 262 daripada 860 juruterbang aktif di Pakistan tidak menduduki peperiksaan juruterbang dan daripada jumlah itu, kira-kira 40 peratus juruterbang berkenaan memiliki lesen palsu.
Susulan pendedahan itu, sejumlah negara mengumumkan keputusan menggantung khidmat juruterbang Pakistan dan melarang Pakistan International Airlines (PIA) daripada mengadakan penerbangan masuk dan keluar dari negara mereka. – K! ONLINE


Sugu didakwa lagi atas pertuduhan memukul isteri
Oleh MUHAMAD TARMIZE MOHD NOR

24 Julai 2020, 4:35 pm
IPOH – Suami YouTuber masakan, M. Sugu, 29, sekali lagi dihadapkan ke Mahkamah Sesyen di sini hari ini atas pertuduhan memukul S. Pavithra, 28, menggunakan telefon bimbit dan hulu sabit di parkir Hospital Raja Permaisuri Bainun (HRPB) di sini Selasa lalu.
Sugu bagaimanapun mengaku tidak bersalah selepas pertuduhan terhadapnya dibacakan dalam bahasa Tamil di hadapan Hakim Mohd. Fauzi Mohd. Nasir.
Mengikut pertuduhan, Sugu didakwa mendatangkan kecederaan di bibir, pipi kiri dan lengan kanan Pavithra menggunakan telefon bimbit dan hulu sabit di parkir HRPB antara pukul 4 petang hingga 5 petang 21 Julai lalu.
Tertuduh didakwa melakukan kesalahan mengikut Seksyen 324 Kanun Keseksaan dan dibaca bersama Seksyen 326A kanun sama yang boleh dihukum penjara sehingga 10 tahun atau denda atau sebat atau mana-mana dua daripada hukuman berkenaan jika didapati bersalah.
Pendakwaan dikendalikan Timbalan Pendakwa Raya, Mohd. Waffy Ismail manakala tertuduh diwakili peguam bela Mahinderjit Singh.
Pendakwaan mencadangkan ikat jamin RM10,000 namun Mahinderjit Singh membuat rayuan agar wang jaminan dikurangkan dan memaklumkan kepada mahkamah bahawa laporan polis berkaitan kes ini telah ditarik balik oleh isteri tertuduh pada Rabu lalu.

Mohd. Waffy sekali lagi bangun dan memberitahu mahkamah bahawa pihak pendakwaan berhak meneruskan kes walaupun laporan polis telah ditarik balik.
Mohd. Fauzi kemudian membenarkan tertuduh diikat jamin RM5,000 dengan seorang penjamin dan menetapkan 17 Ogos depan sebagai tarikh sebutan semula kes.
Pavithra sekali lagi membayar wang jaminan tertuduh. – K! ONLINE


Akademi lahir penjaga gol berprestasi tinggi
Oleh KOSMO!

24 Julai 2020, 4:02 pm
Oleh NOOR HASLIZA NUSI
Bekas penjaga gol pasukan Pulau Pinang dan PKNS FC, Isyafrial Azizly Ishak, 36, memasang impian untuk melahirkan lebih ramai penjaga gawang utama tempatan menerusi penubuhan Akademi Penjaga Gol Pulau Pinang.
Merangkap sebagai jurulatih, Isyafrial berkata, akademi yang ditubuhkan awal Januari tahun lalu itu diselianya bersama rakan seperjuangan, Khairul Nizam.
Khairul Nizam juga merupakan bekas penjaga gawang Pulau Pinang dan NS Chempaka.
“Menjadi impian saya untuk melahirkan lebih ramai penjaga gol tempatan khususnya anak jati Pulau Pinang.
“Kami akan menggunakan pengalaman yang ada untuk diketengahkan kepada semua peserta selain bentuk latihan sebenar seperti diterapkan pasukan profesional,” katanya ketika ditemui Kosmo! semalam.

Menurut beliau yang juga jurulatih Program Pembangunan Bola Sepak Negara (NFDP) Daerah Timur Laut, ketika ini belum ada penjaga gol berasal dari Pulau Mutiara bermain di peringkat lebih tinggi.
“Saya mempunyai impian untuk memastikan mereka berjaya menjulang nama buat negara suatu hari nanti.
“Setakat ini kami telah menerima seramai 14 penyertaan yang berusia dalam lingkungan 11 hingga 40 tahun,” katanya.
Isyafrial menambah, pihaknya hanya mengenakan yuran sebanyak RM15 seorang bagi ketiga-tiga sesi pada setiap minggu. Saya akan cuba membangunkan mereka (penjaga gol) ke peringkat profesional kerana mereka merupakan pelapis buat pasukan negara,” jelas. – K! ONLINE


Pegawai PPD maut dihempap pokok
Oleh KOSMO!

24 Julai 2020, 4:42 pm
Oleh NORLIA RAMLI
BALING – Seorang Pegawai Pendidikan maut akibat dihempap pokok balik angin yang ditebangnya dalam kejadian di sebuah dusun durian di Kampung Masjid, Kuala Kuang di Kupang di sini hari ini.
Dalam kejadian kira-kira pukul 12 tengah hari itu, mangsa, Mohd. Nazri Haron, 50, yang bertugas di Pejabat Pendidikan Daerah (PPD) Kuala Muda meninggal dunia di tempat kejadian.
Ketua Polis Daerah Baling, Superintendan Syed Basri Syed Ali berkata, kejadian berlaku ketika mangsa sedang membersihkan kawasan dusun duriannya dengan menebang sebatang pokok di situ.
“Pokok balik angin tersebut bagaimanapun tiba-tiba tumbang dan menimpa mangsa,” katanya dalam satu kenyataan di sini hari ini.
Kata beliau, saksi yang berada berdekatan telah menghubungi Balai Bomba Dan Penyelamat Baling dan hospital untuk meminta bantuan.

“Pihak hospital yang tiba di tempat kejadian kemudian mengesahkan mangsa telah meninggal dunia,” ujarnya.
Tambahnya, mangsa berjaya dibawa keluar dari dusun yang terletak di kawasan bukit itu oleh anggota bomba.
“Mayat dihantar ke Hospital Kulim untuk dibedah siasat untuk mengetahui punca sebenar kematian,” katanya. – K! ONLINE


1,243 rakyat Malaysia diperintah kuarantin wajib di rumah
Oleh KOSMO!

24 Julai 2020, 4:01 pm
Oleh SITI A’ISYAH SUKAIMI
PUTRAJAYA – Seramai 1,243 rakyat Malaysia yang pulang ke tanah air semalam diperintah menjalani proses kuarantin wajib di kediaman masing-masing.
Menteri Kanan (Keselamatan) Datuk Seri Ismail Sabri Yaakob berkata, mereka tiba melalui Lapangan Terbang Antarabangsa KLIA dan KLIA2 dari China, Indonesia, Qatar, Emiriah Arab Bersatu, Singapura, Kemboja, Jepun, Laos, Belanda, India dan Korea.
“Sehingga semalam, seramai 1,244 orang rakyat Malaysia pulang ke tanah air.
“Seramai 1,243 individu diperintah menjalani proses kuarantin wajib di rumah manakala seorang telah dibawa ke hospital,” katanya dalam satu kenyataan akhbar di sini hari ini.
Ismail Sabri berkata, Kementerian Kesihatan telah membuat saringan ke atas 24,701 individu di pintu masuk KLIA dari 10 Jun hingga 23 Julai lalu.

“Daripada jumlah ini, 24,621 individu didapati negatif Covid-19 dan sedang menjalankan proses kuarantin wajib di kediaman masing-masing.
“80 individu lagi didapati positif dan telah dihantar ke hospital untuk rawatan,” katanya. – K! ONLINE


2,806 PATI, tekong, penyeludup ditahan
Oleh NOR IDAYU BOSRO

24 Julai 2020, 4:08 pm
PUTRAJAYA – Seramai 2,108 pendatang tanpa izin (PATI), 572 tekong serta 126 penyeludup ditahan menerusi Operasi Benteng sejak 1 Mei lepas hingga semalam.
Menteri Kanan (Keselamatan) Datuk Seri Ismail Sabri Yaakob, berkata, pihak berkuasa juga menahan 54 bot dan 156 kenderaan yang terlibat dalam percubaan menceroboh sempadan negara.
“Semalam, Polis Diraja Malaysia (PDRM) membuat 67 sekatan jalan raya Operasi Benteng di seluruh negara dan memeriksa 34,972 kenderaan bagi mengekang kemasukan pendatang tanpa izin terutamanya di lorong tikus dan berjaya menahan 10 warganegara asing atas kesalahan imigresen,” katanya. – K! ONLINE


Revington mungkin kembali ke Malaysia
Oleh MUHAMMAD ZUHAILY BADLISHAH

24 Julai 2020, 4:02 pm
SPEKULASI kini bertiup kencang mengatakan Konfederasi Hoki Malaysia (MHC) mungkin melantik bekas ketua jurulatih skuad hoki lelaki negara, Paul Revington sebagai Pengarah Teknikal Projek Khas Sukan Asia 2026.
Ia selepas Revington, 46, dilaporkan telah melepaskan jawatannya sebagai ketua jurulatih Program Pembangunan Elit Britain (wanita) seperti dilaporkan portal antarabangsa, The Hockey Paper baru-baru ini.
Kemampuan pengendali dari Afrika Selatan itu sudah tidak asing lagi buat para peminat dan pemerhati sukan hoki tanah air atas kejayaannya mengemudi Malaysian Tigers layak ke Piala Dunia 2014.
Jika benar, tonggak berpengalaman skuad negara, Muhammad Razie Abd. Rahim percaya ia merupakan satu berita bagus buat masa depan hoki Malaysia.
“Sangat bagus kerana jawatan itu untuk program jangka masa panjang. Ia sangat membantu pemain-pemain muda untuk meningkat,” katanya.
Jurulatih penjaga gol skuad remaja lelaki negara, S. Kumar juga mempunyai pandangan yang positif jika benar Revington yang pernah mengendalikan skuad antarabangsa Ireland, kembali semula ke Malaysia.

“Saya tak pasti dia datang atau tidak tetapi saya memperoleh pengalaman yang baik sepanjang berada di bawah bimbingannya. Saya sendiri nampak banyak peningkatan dalam pasukan untuk tempoh setahun,” jelasnya.
Sebagai rekod, Revington mula dilantik sebagai ketua jurulatih skuad negara pada Oktober 2012 dengan sasaran layak ke Sukan Olimpik 2016, namun terpaksa melepaskan tugasnya dua tahun kemudian disebabkan masalah kesihatan. – K! ONLINE


Tak perlu lesen Finas buat video Tiktok, YouTube
Oleh NOR IDAYU BOSRO

24 Julai 2020, 3:40 pm
PUTRAJAYA – Pengguna media sosial bebas menggunakan platform sedia ada seperti TikTok dan YouTube termasuk menghasilkan dan memuat naik video seperti biasa tanpa perlu memohon lesen atau bimbang didakwa oleh Perbadanan Kemajuan Filem Nasional Malaysia (Finas).
Menteri Komunikasi dan Multimedia, Datuk Saifuddin Abdullah berkata, kerajaan bertegas dengan pendirian untuk mendokong prinsip kebebasan media dan hak kebebasan individu di laman media sosial.
“Kerajaan Perikatan Nasional (PN) tidak pernah dan tidak berniat menggunakan Akta FINAS untuk menyekat kebebasan peribadi individu dalam media sosial,” katanya dalam kenyataan di sini hari ini.
Justeru, Saifuddin berkata kerajaan akan meminda Akta FINAS 1981 (Akta 244) dengan mengambil kira situasi semasa.
Beliau berkata pihaknya telah memulakan usaha untuk meminda akta-akta di bawah pengawasan kementerian itu agar bersesuaian dengan situasi semasa seperti yang diumumkan pada 20 Jun lepas.
“Kami akan memulakan proses meminda akta-akta tersebut dalam masa terdekat,” katanya.

Kosmo! hari ini melaporkan keputusan kerajaan mewajibkan semua penerbit filem memohon Lesen Pengeluaran Filem serta Surat Perakuan Penggambaran (SPP) bagi tujuan menerbitkan karya berkenaan di platform media sosial atau saluran tradisi.
Keputusan mengundang kecaman dan rasa tidak puas hati warga netizen dan menganggap ia tidak masuk akan serta membebankan. – K! ONLINE


Tiga lelaki berdepan hukuman gantung
Oleh KOSMO!

24 Julai 2020, 3:28 pm
KANGAR – Tiga lelaki berdepan hukuman gantung sampai mati selepas dihadapkan ke Mahkamah Majistret di sini hari ini atas pertuduhan memiliki dadah jenis kanabis seberat 959.4 gram di Padang Besar dekat sini pada minggu lalu.
Mereka ialah Zed Amirul Zaquan Z. Zamri, 26; Muhammad Zakwan Azhar, 25 dan Mohammad Shamizan Mohammad Zahir, 25.
Mengikut kertas pertuduhan, tiga tertuduh didakwa secara bersama memiliki dan ada dalam kawalan sejumlah dadah tersebut di sebuah rumah tidak bernombor di Kampung Padang Pauh, Padang Besar pada pukul 1.55 pagi, 17 Julai lalu.
Pendakwaan dilakukan mengikut Seksyen 39B(1)(A) Akta Dadah Berbahaya (ADB) 1952 yang boleh dihukum di bawah Seksyen 39B (2) akta sama dan dibacakan bersama Seksyen 34 kanun sama.
Kesalahan itu memperuntukkan hukuman gantung sampai mati mandatori.
Bagaimanapun tiada pengakuan direkodkan daripada mereka sebaik pertuduhan dibacakan di hadapan Majistret, Kamaliza Md. Zain.

Pendakwaan dikendalikan Timbalan Pendakwa Raya, Jodia Poh Yi Tying sementara tertuduh, Zed Amirul diwakili peguam, Mohamad Asrul Affendi Abdul Halim manakala dua lagi tertuduh diwakili peguam, KT Jayaraj.
Mahkamah tidak menawarkan sebarang jaminan kepada semua tertuduh dan sebutan semula kes ditetapkan pada 8 Oktober depan untuk serahan laporan kimia.
Kosmo! Online sebelum ini melaporkan hasrat tiga lelaki untuk menjadikan sebuah rumah kampung di Beseri dekat sini sebagai makmal memproses ganja tidak kesampaian apabila mereka diberkas polis pada Khamis lalu. – K! ONLINE


Lelaki didakwa simpan artifak curi
Oleh KOSMO!

24 Julai 2020, 3:12 pm
Oleh SHAMSUL KAMAL AMARUDIN
LUMUT – Seorang nelayan dihadapkan ke Mahkamah Majistret Seri Manjung di sini hari ini atas dakwaan menyimpan artifak lama milik Galeri Pangkor di Pulau Pangkor.
B Subramaniam, 28, bagaimanapun mengaku tidak bersalah terhadap tuduhan itu.
Dia didakwa menyimpan sebatang paip curut lama kepunyaan Galeri Pangkor yang dalam pengetahuannya adalah harta curi.
Tertuduh didakwa melakukan perbuatan itu di sebuah rumah di Taman Samudera Seri Manjung dekat sini pada pukul 9.15 pagi pada 13 Mei lalu.
Subramaniam didakwa melakukan perbuatan itu mengikut Seksyen 411 Kanun Keseksaan yang membawa hukuman penjara maksimum lima tahun atau denda atau kedua-duanya jika disabitkan kesalahan.

Majistret A Hafizh Abu Bakar membenarkan tertuduh diikat jamin sebanyak RM2,500 dan menetapkan kes itu disebut semula pada 3 September depan.
Pendakwaan dikendalikan oleh Timbalan Pendakwa Raya Fatin Farahiyah Nadzri manakala tertuduh diwakili oleh peguam Kulvinder Singh.
Media sebelum ini melaporkan Galeri Pangkor di Sungai Pinang, Pulau Pangkor kehilangan pelbagai barangan dan artifak sejarah dianggarkan bernilai lebih RM15,000 selepas didapati dipecah masuk pada 13 Mei lalu. – K! ONLINE


Lebih 30 minit pujuk penagih dadah naik
Oleh MOHD SYALMIZI HAMID

24 Julai 2020, 3:31 pm
SEBERANG PERAI – Seorang penagih dadah sanggup berendam lebih setengah jam di dalam parit dipenuhi pokok kiambang bagi mengelakkan dirinya daripada ditahan oleh anggota Agensi Anti Dadah Kebangsaan (AADK) di Nibong Tebal di sini semalam.
Dalam kejadian kira-kira pukul 9 pagi itu, usaha membawa naik suspek bagaimanapun terpaksa dibantu oleh anggota Angkatan Pertahanan Awam (APM) selepas dia terus berdegil.
Pengarah AADK negeri, Elmariah Chung berkata, ketika kejadian, anggotanya sedang melakukan rondaan di kawasan itu sebelum melihat dua lelaki yang menunggang motosikal dalam keadaan mencurigakan.
“Mereka memecut laju dan mencampakkan motosikal ke tepi jalan sebelum kedua-duanya terjun ke dalam parit yang dipenuhi pokok kiambang.
“Anggota AADK telah mengarahkan kedua-dua suspek naik ke tepi jalan, namun hanya penunggang yang naik manakala pembonceng enggan,” katanya kepada pemberita di sini hari ini.
Elmariah berkata, usaha memujuk lelaki itu mengambil masa hampir 30 minit sebelum pihaknya mendapatkan bantuan pihak APM.

“Anggota APM dan AADK berjaya menyelamatkan suspek dengan menariknya menggunakan pelampung,” katanya.
Menurut Elmariah, hasil siasatan lanjut mendapati suspek positif dadah jenis morfin.
Kedua-dua suspek disiasat mengikut Seksyen 3(1) Akta Pemulihan Dadah. – K! ONLINE


Tiada masalah venue buat Perak, Perak 2
Oleh KOSMO!

24 Julai 2020, 4:01 pm
STADIUM Perak dan Stadium Majlis Perbandaran Manjung (MPM) yang masing-masing menjadi gelanggang tetap pasukan Perak dan Perak 2 dalam kancah Liga Super dan Liga Premier selamat untuk digunakan apabila Liga Malaysia (Liga M) bersambung semula pada 26 Ogos depan.
Pengesahan itu dibuat oleh Setiausaha Kehormat Persatuan Bola Sepak Perak (PAFA), Mohamad Azlin Mohd Nadzri.
“Kedua-dua stadium selamat untuk digunakan nanti. PAFA sudah memastikan kedua-dua gelanggang mengikut syarat dan piawaian yang ditetapkan oleh Liga Bola Sepak Malaysia (MFL ).
“Stadium Perak digunakan setiap hari untuk latihan. Pemain turut mengikut prosedur operasi standard (SOP) dan mengamalkan penjarakan sosial.
“Mereka juga tidak menggunakan bilik persalinan dan terus bersurai sebaik selesai latihan,” kata Azlin.
MFL juga memberi amaran bahawa kegagalan berbuat demikian akan menyaksikan pasukan diarahkan mencari gelanggang baharu.

Katanya, Perak tidak mahu menjejaskan peluang kedua-dua pasukannya dalam mengharungi kempen Liga M dan Piala Malaysia 2020. – K! ONLINE


Skuad Kubra anjur Kongsi Rezeki Makan Percuma
Oleh KOSMO!

24 Julai 2020, 3:43 pm
Oleh AZAHAR HASHIM
KULIM – Pertubuhan Kebajikan Amal Islam Kubra menyediakan makanan tengah hari secara percuma kepada orang ramai menerusi program Kongsi Rezeki Makan Percuma di Kulim Hi Tech Park di sini bermula 10 Julai lalu.
Presidennya, Ahmad Sharkhawi Ishak berkata, usaha itu dijalankan Skuad Kubra Malaysia di rumah salah seorang ahli yang juga pesara kerajaan iaitu Ahmad Salleh, 62, dan isteri, Rosiah Ismail, 58.
Kata beliau, orang ramai boleh menikmati makanan percuma itu di rumah No.9, Lorong KTC 2/1 Kulim Techno City, Fasa 2, Kulim Hi Tech Park bermula pukul 12 tengah hari dari Ahad hingga Khamis.
“Program ini adalah sebagai salah satu kerja amal bagi pihak kami sebagai sebuah pertubuhan bukan kerajaan (NGO) untuk membantu masyarakat terutama golongan yang kurang berkemampuan.
“Kita juga sedar bahawa ramai yang terkesan termasuk kehilangan kerja dan perniagaan merosot akibat wabak Covid-19 ini,” katanya ketika ditemui pada program tersebut baru-baru ini.

Hadir sama Ahli Dewan Undangan Negeri (ADUN) Merbau Pulas, Datuk Siti Ashah Ghazali.
Menurut Ahmad Sharkhawi, sambutan yang diterima sangat mengalakkan pihaknya memasak kira-kira tujuh kilogram (kg) beras sehari.
“Menu yang disediakan setiap hari akan berubah dan lauk berasaskan ayam, daging lembu, sayur, ulam-ulaman dan sambal belacan dengan kos kira-kira RM400 sehari,” ujarnya.
Ujarnya, pihaknya juga turut menerima juadah tambahan lain yang disumbangkan peniaga serta penduduk di taman perumahan ini.
“Kita juga menyediakan sebuah tabung untuk orang ramai memberi sumbangan ikhlas untuk program ini,” katanya.
Tambahnya, orang ramai juga dialu-alukan untuk turut menyumbang kepada program kebajikan yang dijalankan pertubuhan termasuk sumbangan kepada penduduk miskin, pondok agama dan ibu tunggal dengan menyalurkannya ke Akaun Bank Islam Skuad Kubra 02057010048857. – K! ONLINE


Tujuh termasuk tiga polis didakwa samun kedai pengurup wang
Oleh MOHD SYALMIZI HAMID

24 Julai 2020, 3:04 pm
GEORGE TOWN – Tujuh lelaki termasuk tiga anggota polis berpangkat Lans Koperal dan Koperal dihadapkan ke Mahkamah Sesyen di sini hari ini atas pertuduhan melakukan samun berkumpulan dengan menggunakan pistol di sebuah premis pengurup wang di sini pada minggu lalu.
Tertuduh ialah anggota polis yang bertugas di Ibu Pejabat Polis Daerah Batu Batu Gajah, Perak, Nazarudin Abdul Manan, 36, Khairul Hisham Hamzah, 42, dan Wan Abd. Rahim Md. Shariff, 36.
Empat lagi tertuduh ialah Wan Abd. Rahman, 36, iaitu kembar Wan Abd. Rahim, Mohamad Sahar Ismail, 43, serta dua warga Indonesia, Guno Sutowo, 24, dan Iis Sutejo, 29.
Mereka mengaku tidak bersalah selepas pertuduhan dibacakan secara serentak di hadapan Hakim Mazdi Abdul Hamid.
Mengikut pertuduhan, mereka didakwa bersama-sama telah melakukan samun berkumpulan dengan bersenjatakan pistol ke atas M.S.K.M. Mohamed Haniffa Forex Sdn. Bhd. dengan menyamun pelbagai mata wang kertas dan syiling serta sebuah projektor yang mengakibatkan kerugian berjumlah RM42,700.
Kesalahan itu didakwa dilakukan di No. 59, Jalan Masjid Kapitan Keling di sini pada pukul 9.45 malam, 14 Julai lalu.

Mereka didakwa mengikut Seksyen 395 Kanun Keseksaan yang dibaca bersama Seksyen 397 Kanun Keseksaan yang jika sabit kesalahan, boleh dihukum penjara maksimum 20 tahun dan boleh dikenakan sebatan.
Kes berkenaan dikendalikan oleh Timbalan Pendakwa Raya Farah Aimy Zainul Anwar, manakala ketiga-tiga anggota polis terbabit dan Wan Abd. Rahman diwakili peguam Mohd Khairul Hafizuddin. Tertuduh lain tidak diwakili peguam.
Mahkamah membenarkan keempat-empat mereka diikat jamin masing-masing RM10,000 dengan seorang penjamin.
Tertuduh turut diperintah melapor diri di balai polis berhampiran pada setiap bulan dan menyerahkan pasport kepada mahkamah.
Mahkamah bagaimanapun tidak membenarkan ikat jamin terhadap dua warga Indonesia tersebut yang tidak diwakili peguam berikutan mereka tidak mempunyai dokumen yang lengkap.
Kes akan disebut semula pada 28 Ogos ini. – K! ONLINE


Gagal kirim ketamin guna kurier
Oleh MOHD YUNUS YAKKUB

24 Julai 2020, 3:20 pm
SHAH ALAM – Cubaan seorang ejen sewa kereta menghantar dadah menggunakan perkhidmatan kurier ke Arab Saudi berjaya dipintas polis dalam kejadian di Subang Jaya baru-baru ini.
Penghantaran dadah jenis ketamin itu disedari oleh petugas ibu pejabat syarikat perkhidmatan kurier yang curiga terhadap bungkusan kotak coklat dikirim suspek warga Nigeria berusia 36 tahun kira-kira pukul 1.30 petang Isnin lalu.
Ketua Jabatan Siasatan Jenayah Narkotik Selangor, Asisten Komisioner Abdul Latiff Mehat berkata, pihaknya yang menerima maklumat tersebut segera menuju ke syarikat penghantaran tersebut di Glenmarie di sini sebelum mendapati bungkusan kotak itu mengandungi 132 gram ketamin dianggarkan bernilai RM19,800.
Kata beliau, kiriman tersebut didapati menggunakan nama wanita yang tidak pernah wujud.
“Siasatan lanjut dilakukan termasuk memeriksa rakaman televisyen litar tertutup (CCTV) di cawangan syarikat kurier di Subang Jaya itu iaitu tempat suspek melakukan pengiriman dadah tersebut.
“Suspek kemudiannya berjaya ditahan pukul 3.15 petang ketika sedang memasuki kedai serbaneka di kawasan berhampiran,” katanya ketika dihubungi Kosmo! di sini hari ini.

Menurut beliau menambah polis turut merampas sebuah kenderaan jenis Honda Civic dan wang tunai RM8,069 disyaki hasil penjualan dadah.
Tambah Abdul Latiff siasatan awal mendapati suspek yang telah berkahwin dengan warga tempatan itu telah berada di negara ini sejak 10 tahun lalu.
“Suspek juga disyaki terlibat dalam aktiviti pengedaran dadah sejak sebulan lalu dan ujian air kencing mendapati suspek positif dadah jenis Tetra Hydrocannibol (THC) dan kini direman selama tujuh hari.
“Lelaki itu kini direman selama tujuh hari bermula 21 Julai lalu dan kes disiasat mengikut Seksyen 39B Akta Dadah Berbahaya 1952,” katanya. – K! ONLINE


Abe basikal dapat rumah baharu
Oleh KOSMO!

24 Julai 2020, 3:25 pm
Oleh AIMUNI TUAN LAH
GUA MUSANG – Nasib seorang warga emas yang hidup sebatang kara di sebuah rumah daif di Kampung Jeram Tekoh di sini mendapat perhatian apabila mendapat bantuan sebuah rumah baharu.
Rosli Bakar, 64, mendapat rumah baharu hasil sumbangan Ahli Dewan Undangan Negeri (ADUN) Nenggiri, Ab. Aziz Yusoff yang dibina secara gotong-royong sejak dua minggu lalu.
Menurut Rosli, dia mengutip tin terbuang untuk mencari rezeki dengan mengayuh basikal sejauh 15 kilometer setiap hari.
Katanya, pendapatan yang diperoleh sekitar antara RM5 hingga RM10 hasil menjual tin air terbuang setiap hari.
“Saya bersyukur dapat berpindah ke rumah baharu yang jauh lebih selesa berbanding rumah lama.

“Saya ingin mengucapkan terima kasih kepada Ab. Aziz yang menyumbangkan pelbagai kelengkapan seperti perabut dan peralatan untuk menyiapkan rumah ini,” katanya ketika ditemui pemberita di sini hari ini.
Hadir sama, Pegawai Jabatan Kebajikan Masyarakat (JKM) daerah, Hizani Ibrahim, Ketua Pemuda UMNO bahagian, Mohd. Azmawi Fikri Abd. Ghani dan Ketua Puteri UMNO bahagian, Norfadzlete Aryani Mat Rosli.
Sementara itu, Ab. Aziz berkata, pelbagai pihak termasuk Angkatan Pertahanan Awam Malaysia (APM) telah membantu membina rumah untuk Rosli.
Katanya, dia simpati dengan nasib Rosli atau dikenali sebagai Abe Basikal yang tinggal sebatang kara di rumah daif itu selepas berpisah dengan isterinya sejak 30 tahun lalu.
“Kos membina rumah baharu ini adalah RM7,000. Pihak kami merancang untuk membina beberapa lagi buah rumah untuk keluarga daif di kawasan ini.
“Kita akan melihat kepada keperluan, jika bilangan ahli keluarga tidak ramai kita akan bina secara gotong-royong. Tetapi jika ramai kita serahkan kepada agensi kerajaan untuk membina rumah di bawah Program Perumahan Rakyat Termiskin (PPRT),” katanya. – K! ONLINE


Jurulatih silat obses dengan tetuang
Oleh KOSMO!

24 Julai 2020, 3:49 pm
Oleh NORADILA MAHAMAD
KUALA NERUS – Seorang jurulatih silat tidak menyangka bunyi yang didengari pada satu majlis konvokesyen persilatan pada 11 tahun lalu telah menjadikannya obses dengan tetuang.
Mohd. Azwarin Ahmed, 39, berkata, tetuang yang juga dikenali sebagai bergoh merupakan alat komuniti tradisional yang pernah digunakan masyarakat Melayu pada zaman dahulu.
“Tetuang diperbuat daripada tanduk kerbau terutama jenis balau yang akan mengeluarkan bunyi unik apabila ditiup.
“Ia berfungsi sebagai alat komunikasi untuk menyampaikan sesuatu mesej atau isyarat kepada penduduk setempat pada zaman dahulu,” katanya ketika ditemui Kosmo! di Pantai Mengabang Telipot di sini baru-baru ini.
Mohd. Azwarin berkata, komuniti nelayan Terengganu pada masa dahulu akan meniup tetuang sebagai isyarat memberitahu mereka pergi dan pulang dari laut selain mengajak penduduk setempat bersolat Subuh berjemaah.

Selain itu, beliau menjelaskan, tetuang juga digunakan untuk menghalau haiwan liar yang mencerobohi kebun penduduk selain isyarat memaklumkan kematian dan bencana seperti banjir dan kebakaran.
“Saya yang tertarik dengan keunikan tetuang telah mengkaji dan belajar untuk menghasilkannya sendiri sebelum mempromosikannya di akaun Facebook peribadi,” katanya. – K! ONLINE


10 peniaga dikompaun ingkar PKPP
Oleh KOSMO!

25 Julai 2020, 9:38 pm
Oleh AZAHAR HASHIM
KULIM – Kira-kira 10 peniaga di daerah ini dikenakan kompaun kerana gagal mematuhi prosedur operasi standard (SOP) Perintah Kawalan Pergerakan Pemulihan (PKPP).
Ketua Polis Daerah Kulim, Superintendan Azhar Hashim berkata, kompaun itu dikeluarkan sepanjang operasi yang dijalankan sejak kelmarin hingga hari ini.
Katanya, antara kesalahan dilakukan peniaga adalah tidak menyediakan alat pengesan suhu badan, tidak menyediakan buku rekod butiran pelanggan serta tiada cecair pembasmi kuman.
“Pelanggan yang datang ke kedai mereka juga didapati tidak melakukan penjarakan sosial,” katanya ketika dihubungi di sini hari ini.
Kata beliau, peniaga yang dikompaun berusia antara 28 hingga 53 tahun.

“Antara alasan yang diberikan oleh peniaga adalah alat yang digunakan untuk mengesan suhu badan rosak.
“Peniaga mendakwa sedang menunggu alat baharu yang dipesan secara dalam talian dan menyatakan tidak membelinya di farmasi berhampiran kerana harga agak mahal,” ujarnya.
Menurut Azhar, alasan lain adalah cecair pembasmi kuman habis dan tidak sempat membelinya.
Tambahnya, pihaknya akan melakukan pemeriksaan secara berterusan bagi memastikan semua individu termasuk peniaga mematuhi SOP ditetapkan.
“Kita tidak akan teragak-agak untuk mengeluarkan kompaun ke atas pesalah,” katanya. – K! ONLINE.


Anggota TLDM maut kemalangan
Oleh KOSMO!

25 Julai 2020, 9:50 pm
Oleh M. RIZAL NOR
KUALA LIPIS – Dua penunggang motosikal maut selepas motosikal ditunggang mereka bertembung di Kilometer 22 Jalan Sungai Koyan-Ringlet di sini hari ini.
Mangsa yang maut dalam kejadian kira-kira pukul 5.45 petang itu ialah seorang anggota tentera laut, Muhammad Shakirin Salimi, 20, dan seorang lelaki Orang Asli, Saiful Rasif, 21.
Ketua Polis daerah, Superintenden Azli Mohd Nor berkata, kejadian berlaku ketika mangsa yang merupakan anggota tentera dalam perjalanan pulang bercuti dari Lumut, Perak, menuju ke Kuala Lipis.
“Apabila sampai ditempat mangsa yang menunggang motosikal jenis Yamaha 125 LC telah bertembung secara berdepan dengan sebuah motosikal jenis Yamaha 125 ZR yang datang dari arah bertentangan.
“Akibat kemalangan ini menyebabkan kedua-dua penunggang maut di tempat kejadian,” katanya di sini, hari ini.

Menurutnya, mayat mangsa dibawa ke Hospital Lipis untuk bedah siasat dan siasatan dilakukan mengikut Seksyen 41(1) Akta Pengangkutan Jalan (APJ) 1987.
Katanya, berdasarkan siasatan awal mendapati lokasi kejadian adalah jalan lurus dan semasa kejadian cuaca baik dan permukaan jalan kering. – K! ONLINE.


Mayat Orang Asli lemas ketika memancing ditemui
Oleh KOSMO!

25 Julai 2020, 11:25 pm
Oleh NOR SHAFAWATI YUP
REMBAU – Seorang lelaki yang juga Orang Asli ditemui lemas selepas terjatuh ketika memancing bersama rakannya di anak sungai berdekatan Jalan Kota Lubok Cina ke Kampung Melintang di sini petang tadi.
Timbalan Penguasa Bomba Jabatan Bomba dan Penyelamat Seremban 2, Zakaria Amat berkata, mayat mangsa berusia 26 tahun itu berjaya ditemui pada pukul 7.20 malam tadi.
“Pihak bomba dari Balai Bomba dan Penyelamat Rembau dengan kekuatan seorang pegawai dan lapan anggota telah bergegas ke tempat kejadian sebaik menerima panggilan kecemasan berhubung kejadian itu pada pukul 6.07 petang.
“Pusat Gerakan Operasi Negeri juga telah mengerakkan Pasukan Penyelamat Di Air (PPDA) Balai Teluk Kemang bagi membantu operasi bersama anggota dari balai Tampin,” katanya ketika dihubungi di sini hari ini.
Menurut Zakaria, mangsa bersama empat rakannya dipercayai memancing di anak sungai tersebut sebelum mangsa terjatuh dan lemas.

“Bagaimanapun, empat lagi rakannnya terselamat dalam kejdian itu,” katanya. – K! ONLINE.


Wanita nekad langgar peragut
25 Julai 2020, 7:55 pm
Oleh MALINDA ABDUL MALIK
AMPANG – Seorang wanita bertindak mengejar dan melanggar motosikal peragut yang melarikan beg galasnya di lampu isyarat susur keluar bulatan Hillview, Hulu Kelang di sini hari ini.
Dalam kejadian pukul 8.50 pagi itu, mangsa memandu kereta jenis Perodua Axia didatangi dua lelaki menunggang motosikal Yamaha 125Z yang bertindak memecahkan cermin penumpang hadapan sebelum mengambil beg galasnya ketika berhenti di lampu isyarat berkenaan.
Ketua Polis Daerah Ampang Jaya, Asisten Komisioner Noor Azmi Yusoff berkata, mangsa yang dalam perjalanan ke tempat kerjanya di Wangsa Maju bertindak mengejar suspek sehingga ke Jalan AU 2C lalu melanggar motosikal ditunggangi mereka.
“Kedua-dua suspek berjaya diberkas dengan bantuan orang ramai serta pegawai polis yang kebetulan berada di lokasi kejadian,” katanya dalam satu kenyataan akhbar hari ini.
Menurutnya lagi, hasil siasatan mendapati dua suspek berusia 27 dan 38 tahun itu turut terlibat dalam dua kes samun pada hari yang sama di sekitar Jalan Pandan Indah dan hadapan Hotel Flamingo.

“Kes samun pertama melibatkan seorang pejalan kaki yang kerugian telefon bimbit manakala kedua pula, kes pecah cermin kereta di hadapan hotel.
“Siasatan lanjut juga mendapati kedua-dua suspek mempunyai lapan rekod lampau membabitkan kes dadah, pecah rumah dan samun,” ujarnya.
Kes disiasat mengikut Seksyen 394 dan Seksyen 395 Kanun Keseksaan. – K! ONLINE.


Angkara dendam, kereta kakak ipar hangus dibakar
Oleh KOSMO!

25 Julai 2020, 9:45 pm
Oleh MASTURAH SURADI
KOTA TINGGI – Sebuah kereta Perodua Kenari milik seorang guru ditemui hangus di kawasan kebun sawit Sendayan, Kampung Temenin di sini semalam dipercayai akibat perbuatan khianat dilakukan bekas adik iparnya.
Ketua Polis Daerah Kota Tinggi, Superintendan Hussin Zamora berkata, siasatan polis mendapati punca suspek membakar kereta adalah kerana konflik dendam terhadap kakak iparnya yang pernah menghinanya.
Jelasnya, kereta berkenaan merupakan milik wanita berusia 33 tahun itu yang telah memberikan kereta tersebut untuk kegunaan adiknya yang telah bercerai dengan suspek sejak Januari 2019.
“Mangsa telah dimaklumkan keretanya itu telah dibakar semasa bekas adik ipar membawa kereta tersebut ke rumah bekas ibu mentuanya untuk menguruskan anak-anak.
“Suspek telah membawa kereta milik mangsa ke sebuah ladang kepala sawit dan telah membakarnya. Bagaimanapun tiada sebarang saksi yang menyaksikan kejadian tersebut.

“Bertindak atas laporan, kira-kira pukul 11.45 malam semalam sepasukan anggota dari Balai Polis Batu Ampat telah menahan suspek lelaki berusia 33 tahun di Kampung Bukit Lintang,”katanya kepada Kosmo! di sini hari ini.
Hussin berkata, semakan rekod lampau mendapati suspek mempunyai satu rekod lampau berkaitan kes jenayah dibawah Seksyen 323, Seksyen 342 dan Seksyen 427 Kanun Keseksaan.
Jelasnya, hasil ujian saringan awal air kencing ke atas suspek juga negatif dadah.
“Bantuan daripada forensik bomba dibuat untuk mengenal pasti punca kebakaran pada jam 10 pagi tadi. Kes disiasat di bawah Seksyen 435 Kanun Keseksaan (Khianat Dengan Api),”katanya lagi. – K! ONLINE